|  |
| --- |
|  |
| RAPORT PËR FUNKSIONIMIN E KOMUNAVE TË REPUBLIKËS SË KOSOVËS |
| Janar-Dhjetor 2018 |

****

**Republika e Kosovës**

**Republika Kosova-Republic of Kosovo**

*Qeveria - Vlada - Government*

*Ministria e Administrimit të Pushtetit Lokal*

*Ministarstvo Administracije Lokalne Samouprave*

*Ministry of Local Government Administration*

|  |
| --- |
| Prishtinë, Mars, 2019 |

**Përmbajtja**

[Hyrje 3](#_Toc4153370)

[Metodologjia 4](#_Toc4153371)

[Përmbledhje ekzekutive 5](#_Toc4153372)

[Funksionimi i komunave 8](#_Toc4153374)

[Kuvendi i Komunës 8](#_Toc4153375)

[Komitetet e kuvendit të komunës 9](#_Toc4153376)

[Komitetet ndihmëse dhe komitetet konsultative 10](#_Toc4153377)

[Aktet e kuvendeve të komunave 10](#_Toc4153378)

[Transparenca dhe llogaridhënia komunale 11](#_Toc4153380)

[Siguria në Bashkësi 14](#_Toc4153387)

[Mbikëqyrja e komunave 16](#_Toc4153388)

[Agjenda Evropiane 18](#_Toc4153389)

[Kriteret politike 18](#_Toc4153390)

[Kriteret ekonomike 22](#_Toc4153393)

[Standardet Evropiane 23](#_Toc4153394)

[Financat lokale 27](#_Toc4153395)

[Planifikimi i të Hyrave Vetanake 27](#_Toc4153396)

[Buxhetimi Komunal për vitin 2018 28](#_Toc4153397)

[Shpenzimet krahasuar me buxhetimin 28](#_Toc4153398)

[Opinioni i Auditorit për Komunat e Republikës së Kosovës 30](#_Toc4153399)

[Rekomandimet 32](#_Toc4153401)

# Hyrje

Gjatë vitit 2018 Ministria e Administrimit të Pushtetit Lokal është përkushtuar zbatimin e prioriteteve të saja strategjike në funksion të mbështetjes dhe avancimit të vetëqeverisjes lokale në Kosovë. Në vitin 2016, ka hyrë në fuqi strategjia dhjetëvjeçare për vetëqeverisje lokale, e cila ofron një vizion të qartë për ecurinë e reformës dhe zhvillimit të pushtetit lokal. Në përputhje me objektivat zhvillimore të saja, janë operacionalizuar aktivitetet dhe janë përcaktuar një set i masave të kërkuara veçanërisht nga pushteti lokal. Shtyllë kryesore e synuar mbetet qeverisja e mirë në nivel lokal, transparenca komunale, mbikëqyrja dhe kontrolli i ligjshërisë, efikasiteti i shërbimeve dhe prioritizimi i obligimeve të komunave nga Programi Kombëtar për Zbatimin e MSA-së.

Raporti për funksionimin e komunave është dokument që vlerëson progresin e komunave gjatë periudhës janar-dhjetor 2018. Qëllimi i këtij raporti është të informohen drejtë: Qeveria qendrore, Kuvendi i Republikës së Kosovës, komunat, shoqëria civile, qytetarët dhe cilido grupi tjetër i interesit, lidhur me funksionimin dhe shkallën e arritshmërisë së komunave, por edhe sfidave të mbetura. Raporti ofron konkluzionet lidhur me fushat përkatëse dhe jep rekomandimet specifike për komunat që duhet adresuar në të ardhmen.

Ky raport ndjek këtë strukturë:

* Raporti përshkruan funksionimin e kuvendeve të komunave dhe ekzekutivit të komunës;
* Paraqet rezultatet e punës së organeve komunale, me theks të veçantë kuvendit të komunës si organi më i lartë në komunë;
* Analizon fushën e transparencës komunale;
* Shqyrton hapat e komunave në zbatimin e obligimeve nga Programi Kombëtar për MSA;
* Paraqet të dhënat për planifikimin e buxheteve komunale, realizimin e të hyrave dhe shpenzimet buxhetore.
* Jep një pasqyrë të opinioneve të auditorit të përgjithshëm për komunat;

Raporti është produkt i Ministrisë së Administrimit të Pushtetit Lokal.

# Metodologjia

Ky raport bazohet në të dhënat e mbledhura dhe të analizuara në procesin e monitorimit të komunave nga Departamentet përgjegjëse të Ministrisë së Administrimit të Pushtetit Lokal.

Janë përdorur burime të shumta të të dhënave, të siguruara nga zyrtarët komunal, si dhe informatave të siguruara nga monitoruesit në terren. Një pjesë e të dhënave janë marrë nga Sistemi Informativ i Menaxhimit të Financave të Kosovës – SIMFK, Departamenti i Thesarit - MF, si dhe të nga monitorimi i drejtpërdrejtë i komunave. Gjithashtu, të dhënat janë siguruar edhe përmes pyetësorëve të dizajnuar për mbledhjen e të dhënave në fushat përkatëse të paraqitura në raport.

# Përmbledhje ekzekutive

Periudha e vitit 2018 shënoi fillimin e mandatit të ri të organeve komunale të dala pas zgjedhjeve lokale të mbajtura në tetor 2017. Gjatë kësaj periudhe komunat konsoliduan strukturat e tyre vendimmarrëse për të vazhduar me aktivitetet e planifikuara sipas prioriteteve strategjike. Është parë progres i shtuar i kuvendeve të komunave në ushtrimin e funksioneve të tyre, duke aprovuar një numër të konsiderueshëm të akteve në pajtim me legjislacionin në fuqi. Për një vit pune, kuvendet e komunave mbajtën 512 mbledhje, prej të cilave 405 te rregullta, 53 të jashtëzakonshme, 47 solemne, 6 urgjente dhe 1 inauguruese. 35 kuvende komunale kanë përmbushur numrin minimal prej 10 mbledhjeve të kërkuara sipas nenit 43.2 të LVL-së, derisa 3 kuvende kanë dështuar të plotësojnë këtë standard. Të gjitha mbledhjet e mbajtura kanë qenë të hapura për publikun, duke u dhënë mundësinë qytetarëve të informohen rregullisht për zhvillimet e politikave lokale. Paralelisht me kuvendet, aktivitetin e tyre e kanë zhvilluar edhe komitetet obligative, si dhe komitetet e tjera të themeluara. Sipas të dhënave, janë mbajtur 367 mbledhje të Komitetit për Politikë dhe Financa dhe 294 të Komitetit për Komunitete. Krahas kësaj, 12 komuna kanë themeluar 39 komitete ndihmëse për sektorë të ndryshëm, si dhe 30 komitete konsultative në 11 komuna.

# 

# Për nga numri i akteve të kuvendeve, gjatë kësaj periudhe janë miratuar 2116 akte, prej të cilave 118 rregullore dhe 1998 vendime. Numri më i madh i rregulloreve është aprovuar në Gjilan dhe Lipjan, derisa vendime më së shumti kanë aprovuar kuvendet e komunave: Malishevë, Mitrovicë Jugore dhe Ferizaj. Kuvendet e komunave kanë ushtruar rolin e tyre mbikëqyrës ndaj ekzekutivit të komunës. Sipas të dhënave, 32 kryetarë të komunave kanë përmbushur kriterin minimal prej 2 raportimeve brenda vitit para kuvendit. Llogaridhënia e kryetarëve duhet të shtohet në 6 komuna, ashtu që raportimet e tyre të paraqiten në kuvende sipas afateve ligjore të përcaktuara me LVL (Gjakovë, Leposaviq, Zubin Potok, Zveçan, Graçanicë, Mitrovicë Veriore dhe Mamushë)[[1]](#footnote-1).

Promovimi i transparencës komunale mbetet një nga çështjet kyçe të qeverisjes demokratike. Në këtë drejtim, janë mbajtur 67 takime publike me qytetarë në 33 komuna. Kushti me së paku 2 takime gjithëpërfshirëse me qytetarë nuk është përmbushur në 4 komunat: Fushë-Kosovë (me vetëm 1 takim), si dhe Leposaviq, Zubin Potok, Zveçan dhe Mitrovicë Veriore të cilat nuk kane mbajtur asnjë takim. Sipas të dhënave, gjatë kësaj periudhe janë organizuar edhe 201 takime konsultative me qytetarë për diskutimin e projektpropozimeve apo politikave të tjera gjatë procesit të vendimmarrjes. Sa u përket akteve të aprovuara, rreth 82% të tyre janë publikuar në ueb-faqet e komunave pas aprovimit, ndërsa krahasuar me 2017 ka rënie të publikimit në 12%. Edhe në vitin 2018 niveli i publikimit të akteve në komunat: Mitrovicë Veriore, Zubin Potok, Leposaviq dhe Zveçan ka qenë 0%. Lidhur me qasjen në dokumentet publike, komunave u janë parashtruar 964 nga qytetarët. Prej tyre, komunat kanë lejuar qasje në 909 kërkesa (apo 94%), 37 janë refuzuar (3.8%), si dhe 18 janë aprovuar pjesërisht (1.86%).

Gjatë kësaj periudhe janë bërë përpjekje të vazhdueshme për të përkrahur zbatimin e politikave gjinore në komuna. 31 vendime të kuvendeve të komunave janë kundërshtuar nga ministria e pushtetit lokal, duke kërkuar mundësi të barabarta në trupat e kuvendeve për grupet e nënpërfaqësuara. Prej tyre, 25 akte janë harmonizuar sipas kërkesës së autoritetit mbikëqyrës, ndërsa 6 nuk janë rishqyrtuar[[2]](#footnote-2). Edhe pse jo në masën e duhur, punësimi i grave në nivel lokal është prezent në kuadër të pozitave menaxheriale. Sipas të dhënave të 30 komunave, në pozita menaxheriale janë të sistemuara 922 gra[[3]](#footnote-3). Krahas tyre, në administratën dhe kuvendet e 32 komunave, të dhënat tregojnë për 4389 gra të punësuara nga të gjitha komunitetet.[[4]](#footnote-4) Megjithatë, ka nevojë të ngritet vetëdija e përgjithshme institucionale dhe shoqërore, ashtu që të adresohet edhe një nga rekomandimet kryesore të BE-se për përfshirje të grave në pozita vendimmarrëse. Në raportin e fundit të KE-së për Kosovën, është vënë theksi që nga 204 kandidatë për kryetarë komunash vetëm 8 kanë qenë gra. Gjithashtu, në 38 komuna janë emëruar vetëm 2 gra nënkryetare[[5]](#footnote-5) dhe në 12 komuna ku duhet të ekzistoj pozita e nënkryetarit për komunitete vetëm 3 gra ushtrojnë këtë pozitë. Krahas kësaj, janë zgjedhur vetëm 6 gra kryesuese të kuvendeve të komunave[[6]](#footnote-6), ndërkohë nga 364 drejtorë të drejtorive komunale, vetëm 72 pozita të tilla udhëhiqen nga gratë apo 20.6%.

Siguria në bashkësi mbetet përgjegjësi e përbashkët institucionale me qëllim të uljes e rreziqeve ndaj jetës dhe sigurisë së qytetarëve. Kufijtë e mbrojtjes policore nuk mjaftojnë për t’u përballur me çrregullimet e shumta që mund të ndodhin në bashkësi, për çfarë kërkohet bashkëpunim dhe bashkërendim i të gjitha mekanizmave, përfshirë: komunave, policisë, akterëve të shoqërisë civile, qytetarëve, mediave etj. Për këtë arsye, këshillat për siguri në bashkësi janë forume të cilat mund të sjellin ndryshime esenciale në politikat e sigurisë në bashkësi dhe në përcaktimin e prioriteteve në këtë fushë. Kryetarët e komunave janë kujdesur që gjatë vitit 2018 të mbahen 184 takime të KKSB-ve. Funksionimi normal i këtyre trupave është arritur në 20 komuna, derisa 18 komuna renditen nën standardin minimal të kërkuar për mbajtjen e takimeve. Në përgjithësi gjatë vitit 2018 ka pasur ngritje të aktiviteteve të KKSB-ve, krahasuar me vitet paraprake.

Gjatë vitit 2018, procesit të vlerësimit të ligjshmërisë u janë nënshtruar gjithsej 2074 akte të aprovuara nga kuvendet e komunave. MAPL ka bërë shqyrtimin e ligjshmërisë së 901 akteve apo 43.4%, ndërsa 1173 akte janë shqyrtuar nga ministritë e linjës (56.5%). Janë konstatuar 107 shkelje, prej të cilave 65 janë konstatuar nga MAPL dhe 42 nga ministritë e linjës. Komunat kanë arritur të harmonizojnë gjithsej 71 akte, derisa 36 akte mbeten të paharmonizuara me ligj apo 1.7%. Ministria e Administrimit të Pushtetit Lokal ka iniciuar procedurat e kundërshtimit gjyqësor përmes Ministrisë së Drejtësisë për 7 akte të kuvendeve të komunave si vijon: Dragash (2 akte), Vushtrri (1), Malishevë (1), Deçan (2) dhe Prishtinë (1).

Kosova është duke kaluar nëpër një stad të rëndësishëm të zhvillimeve dhe ndërtimit të marrëdhënieve me Bashkimin Evropian. Marrëveshja për Stabilizim Asociim e nënshkruar nga Republika e Kosovës dhe BE ka hyrë në fuqi me 1 prill të vitit 2016, derisa Kuvendi i Kosovës ka aprovuar Programin Kombëtar për zbatimin e MSA-së, i cili përbën dokumentin kryesor nacional të politikave për aderim në BE. Komunat si aktor të rëndësishëm shtetëror kanë barrën e tyre të përgjegjësisë në raport me përmbushjen e masave të kërkuara në fushën e agjendës evropiane. Programi i komunave në këtë fushë është strukturuar në bazë të 3 kritereve kryesore të integrimit: a) Politike, b) Ekonomike, c) standardeve evropiane. Bazuar nga të dhënat e ofruar nga komunat, gjatë vitit 2018 komunat e Republikës së Kosovës kanë arritur t’i përmbushin 70% të aktiviteteve në fushën e kritereve politike. Kurse, sa i përket përmbushjes së kritereve ekonomike, komunat kanë arritur që t’i përmbushin 68% të kritereve dhe në fushën e standardeve evropiane ato kanë realizuar 66% të aktiviteteve. Niveli i përgjithshëm i përmbushjes së obligimeve të komunave nga agjenda evropiane për vitin 2018 është 68%.

Sa i përket menaxhimit të financave lokale, planifikimi i të hyrave vetanake për vitin 2018 ka qenë në vlerë prej 81,498,030.07 €. Krahasuar me të hyrat e planifikuara për vitin 2017 në vlerë prej 78,163,490.00 €, në vitin 2018 planifikimi ka qenë më i lartë për 3,334,540.07 € ose 6.33%. Realizimi i të hyrave direkte dhe indirekte për vitin 2018 ka arritur vlerën prej 81,042,546.45 €, prej të cilave 70,996,498.41 € kanë qenë të hyra direkte dhe 10,046,048.04 € të hyra indirekte. Nëse kjo vlerë krahasohet me vlerën totale të planifikuar, në shumën prej 81,498,030.07 €, atëherë shohim që realizimi ka arritur nivelin prej 99%. Gjithashtu, inkasimi i të hyrave vetanake direkte për vitin 2018 në vlerë prej 70,996,498.41 € krahasuar me vitin 2017 është më i lartë për 3,520,051.81 €, apo 5.21%.Të hyra vetanake me përqindje më të madhe apo mbi 100% kanë realizuar këto komuna: Gllogovc, Obiliq, Junik, Skënderaj dhe Kllokot, ndërsa komunat që kanë realizuar të hyra vetanake në një shkallë të ulët nën 50% janë: Leposaviq, Zubin Potok dhe Zveçan. Kategoritë që kanë ndikim më të madh në rritjen e të hyrave vetanake janë: tatimi në pronë, të hyrat komunale nga lejet ndërtimore dhe të hyrat nga ndërrimi i destimit të pronës. Sa u përket shpenzimeve, komunat kanë shpenzuar buxhetet e tyre në vlerë të përgjithshme prej 465,220,796.95€ ose 89 % e buxhetit të buxhetuar në vlerë prej 523,191,914.34 €. Niveli i shpenzimeve është rritur për 56,624,471 € më shumë se në vitin 2017, i cili ka qenë në shumën prej 466,567,443.76 €.

Opinionet e auditorit për komuna janë të ndryshme sipas viteve. Lloji i opinionit i cili më së shumti është dhënë në vitet 2016-2017 është opinion pamodifikuar me theksim të çështjes, i cili është dhënë në 33 komuna në vitin 2016 dhe në 25 komuna në vitin 2017

# FUNKSIONIMI I KOMUNAVE

Ky seksion përmbledhë mënyrën e funksionimit të organeve të komunave të Republikës së Kosovës drejt përmbushjes së obligimeve ligjore që derviojnë nga Ligji për Vetëqeverisje Lokale dhe ligjet e tjera të cilat rregullojnë kompetencat e nivelit lokal të qeverisjes. Po ashtu, monitoron elementet kryesore të funksionimit të kuvendeve, përmbajtja e të cilave garanton qëndrueshmërinë e organeve komunale, respektimin e procedurave ligjore, respektimin e ligjshmërisë, efikasitetin, transparencën, bashkëpunimin, mbikëqyrjen dhe kontrollin.

# Kuvendi i Komunës

Kuvendi i Komunës është organi më i lartë vendimmarrës i pushtetit lokal dhe njëkohësisht organ i autorizuar ligjërisht për mbikëqyrjen e ofrimit të shërbimeve nga ekzekutivi i komunës në përputhje me legjislacionin në fuqi. Për të ushtruar funksionin e tij, kuvendi i komunës duhet të mblidhet rregullisht për të miratuar aktet e nevojshme normative të komunës të cilat kërkohen shprehimisht me legjislacionin në fuqi dhe atyre që duhet nxjerrë varësisht nga nevojat e komunës, si dhe për të diskutuar dhe vendosur çështjet me interes të përgjithshëm.

Ligji për vetëqeverisje lokale ka përcaktuar standardet minimale që i referohen mbajtjes së takimeve të kuvendit të komunës për të siguruar konsistencë të punës së këtij organi. Ky ligj ka normuar mbajtjen e së paku 10 mbledhjeve në vit të kuvendit të komunës, pesë prej të cilave duhet të mbahen në gjashtëmujorin e parë të vitit[[7]](#footnote-7). Referuar statistikave, kuvendet e komunave gjatë periudhës Janar-Dhjetor 2018 kanë mbajtur 512 mbledhje, prej tyre 405 te rregullta, 53 të jashtëzakonshme, 47 solemne, 6 urgjente dhe 1 inauguruese.

Të dhënat për numrin e mbledhjeve të kuvendeve të komunave janë si në vijim:

**Fig.1.** *Mbledhjet e kuvendeve të komunave gjatë periudhës Janar-Dhjetor 2018*

Sipas të dhënave, 35 komuna kanë përmbushur minimumin e kërkuar për mbajtje të mbledhjeve sipas nenit 43.2 të LVL-së. Për dallim nga to, përkundër planifikimit të agjendës vjetore të punës së organeve komunale, figura e mësipërme tregon se 3 kuvende të komunave kanë dështuar në mbajtjen e së paku 10 mbledhjeve në vit, siç është rasti me: Zubin-Potokun, Zveçanin dhe Mitrovicën Veriore.

Në të gjitha rastet, mbledhjet kanë qenë të hapura për publikun, duke dhënë mundësinë e informimit të rregullt të qytetarëve për zhvillimet e politikave në nivelin lokal të qeverisjes. Edhe pse me dispozitat e Ligjit për Vetëqeverisje Lokale për arsye specifike lejojnë që komunat të përjashtojnë opinionin nga mbledhjet e kuvendit, deri tani nuk është marrë ndonjë vendim nga kuvendet e komunave për përjashtim të publikut.

Rregullat procedurale para mbajtjes së takimeve të kuvendit, obligojnë që komunat të njoftojnë me kohë autoritetin mbikëqyrës për kohën e mbajtjes dhe agjendën e mbledhjeve. Në një rast të mbledhjes së jashtëzakonshme të Kuvendit të Dragashit, komuna nuk ka respektuar afatin ligjor për njoftim të organit mbikëqyrës tre (3) ditë pune para mbajtjes së mbledhjes, sipas nenit 44 të LL-së.

Në përgjithësi mbarëvajtja e mbledhjeve të kuvendeve të komunave ka qene konform dispozitave të Ligjit Nr.03/L-040 për Vetëqeverisje Lokale, megjithëse janë evidentuar disa raste të dështimit të mbledhjeve për arsye të: bojkotit të anëtarëve të kuvendeve (Mitrovicë e Jugut dhe Shtime), mungesës së kuorumit (Istog), mosaprovim të rendit të ditës (Gllogoc).

Monitorimi i punës së kuvendeve është bërë përmes sistemit të teleprezencës, kurse me pjesëmarrje fizike në komunat: Leposaviq, Zubin Potok, Zveçan dhe Mitrovicë Veriore.

# Komitetet e kuvendit të komunës

Me legjislacionin për vetëqeverisje lokale, kuvendet e komunave themelojnë komitetet e obligueshme dhe komitetet e tjera për të mbështetur punën e tyre. Këto komitete janë themeluar dhe kanë funksionuar në të gjitha komunat. Marrë parasysh numrin e takimeve, komiteti politikë dhe financa duhet të jetë më aktiv në komunat: Kamenicë, Mitrovicë Jugore, Gjilan dhe Prizren. Në anën tjetër, komiteti për komunitete ka pasur intensitet shumë të ulët të takimeve në komunat: Rahovec dhe Zveçan.

Sipas të dhënave, gjithsej janë mbajtur 367 mbledhje të Komitetit për Politikë dhe Financa (KPF) dhe 294 të Komitetit për Komunitete (KK), siç tregon figura në vijim:

**Fig.2.** *Numri i mbledhjeve të komiteteve të obligueshme*

Duke marrë parasysh se Komiteti për Politikë dhe Financa është organ i përhershëm i Kuvendit të Komunës, përgjegjës për shqyrtimin e të gjitha politikave, dokumenteve fiskale dhe financiare, planeve dhe iniciativave, propozim-vendimeve, projekt-rregulloreve dhe çështjeve të buxhetit, rrjedhimisht puna e këtij komiteti përfaqëson edhe rekomandimet për kuvendin e komunës. Mbi bazën e kësaj, ky komitet takimet duhet t’i mbajë para mbledhjeve të kuvendit të komunës, duke marrë parasysh funksionet e përcaktuara edhe me Rregulloret e Punës së Kuvendeve të Komunave.

# Komitetet ndihmëse dhe komitetet konsultative

Kuvendi i komunës mund të themeloj komitete të tjera profesionale nëse e sheh të nevojshme dhe të përshtatshme për të përmbushur përgjegjësitë e veta për sektor specifik si arsimi, shëndetësia, zhvillimi ekonomik, shërbimet publike etj. Për të rritur pjesëmarrjen aktive të qytetarëve dhe grupeve të interesuara në procesin e vendimmarrjes komunale, kuvendi i komunës themelon edhe komitete konsultativebrenda sektorëve përkatës qeverisës. Bazuar në këtë, gjatë vitit 2018 në 12 komuna janë themeluar 39 komitete ndihmëse, si dhe 30 komitete konsultative në 11 komuna.

Komitete të tjera (ndihmëse) kanë themeluar kuvendet e komunave: Gjakovë (2 komitete), Shtime (2), Fushë Kosovë (8), Gjilan (3), Kaçanik (1), Mitrovicë Jugore (6), Ferizaj (5), Prishtinë (5), Viti (3), Skenderaj (1), Podujevë (2), Graçanicë (2). Për nga lloji, numri më I madh I këtyre komiteteve është themeluar në fushat: Arsim, Kulturë, Rini dhe Sport (7 komitete), Shëndetësi dhe Mirëqenie Sociale (6), Zhvillim Ekonomik (6), Shërbime publike (6), etj.

Komitete konsultative janë themeluar në komunat: Kamenicë (5), Hani I Elezit (3), Skenderaj (3), Prishtinë (1), Mitrovicë Jugore (3), Gjilan (1), Gllogoc (3), Vushtrri (6), Deçan (1), Junik (1), Pejë (4). Fushat e mbuluara nga këto komitete janë: Arsim (5 komitete), Persona me aftësi të veçanta (5), Arsim, Kulturë, Rini, Sport (5), Zhvillim ekonomik (4), Emergjenca lokale (4), shërbime publike (3).

# Aktet e kuvendeve të komunave

Kuvendi Komunës ka në kompetencë miratimin e vendimeve dhe rregulloreve për zbatimin e ligjeve që prekin kompetencat në nivel lokal. Kuvendi miraton Statutin dhe Rregulloren e Punës, merr vendime, nxjerr rregullore dhe aktet tjera të përgjithshme, miraton buxhetin, themelon komitetet e duhura, miraton çështje financiare, zgjedh kryesuesin e Kuvendit Komunal dhe nënkryetarët (e komuniteteve), si dhe shumë akte të nevojshme për funksionimin efikas të komunës.

# Gjatë periudhës raportuese shumica e kuvendeve të komunave kanë qenë aktive në nxjerrjen e akteve juridike nënligjore. Për nga numri, janë miratuar gjithsej 2116 akte komunale, prej të cilave 118 rregullore dhe 1998 vendime.

**Fig 3.**  *Numri i akteve të miratuara në Kuvendet e Komunave, janar-dhjetor 2018.*

Pasqyra e të dhënave për aktet e miratuara tregon se numrin më të madh të Rregulloreve e ka miratuar Kuvendi i Komunës së Gjilanit dhe Lipjanit, derisa numrin më të madh të vendimeve kuvendet e komunave: Malishevë, Mitrovicë Jugore dhe Ferizaj. Pjesa më e madhe e akteve janë aprovuar në fushën e: mjedisit, menaxhimit të pronës komunale, emërtimin e rrugëve dhe shërbimeve publike komunale. Komunat me pasive në këtë drejtim kanë qenë: Zubin Potok, Mitrovicë Veriore, Leposaviq dhe Zveçan.

**Procesi i administrimit të kërkesave të komunave për kthimin e pronës së AKP-së**

Gjatë kësaj periudhë, komunat kanë parashtruar një numër të madh të kërkesave ndaj qeverisë qendrore, për të mundësuar bartjen (kthimin) e pronave të paluajtshme të cilat janë në menaxhim të Agjencionit Kosovar të Privatizimit, si dhe pronave të cilat menaxhohen nga institucionet e nivelit qendror. Numri i kërkesave të pranuara nga Ministria e Administrimit të Pushtetit Lokal ka qenë rreth 40 sosh[[8]](#footnote-8).

# Transparenca dhe llogaridhënia komunale

**Raportimi i kryetarit -** Ligji për vetëqeverisje lokale ka përcaktuar obligimin e kryetarit të komunës për të raportuar në baza të rregullta ose atëherë kur kërkohet nga Kuvendi i Komunës. Në bazë të paragrafit j) të nenit 58 të këtij ligji, kryetari i komunës është i obliguar të raportoj para kuvendit të komunës për situatën ekonomiko-financiare të komunës dhe për zbatimin e planeve investuese të komunës, së paku njëherë në gjashtë muaj apo kurdoherë që kërkohet nga kuvendi i Komunës.

Numri i raportimeve të kryetarëve të Komunave para kuvendit sipas normës së lartpërmendur është si në vijim:

**Fig. 4.** *Numri i raportimeve të kryetarëve para kuvendeve të komunave*

Siç vërejmë nga figura e mësipërme, 32 kryetarë të komunave kanë përmbushur kriterin minimal prej 2 raportimeve brenda vitit para kuvendit, 6 kryetarë kanë raportuar vetëm 1 herë duke mosarritur kriterin minimal (Gjakovë, Leposaviq, Zubin Potok, Zveçan, Graçanicë dhe Mitrovicë Veriore), si dhe Kryetari i Komunës së Mamushës i cili nuk ka raportuar asnjëherë në këtë periudhë.

Forma të tjera të llogaridhënies janë edhe përmes pyetje të drejtpërdrejta dhe me shkrim të parashtruara nga anëtarësia e kuvendit ndaj ekzekutivit. Për të mundësuar bashkëpunimin ndërmjet kuvendit dhe ekzekutivit të komunës, është i nevojshëm shtimi i prezencës së rregullt të kryetarëve dhe drejtorëve në mbledhjet e kuvendeve të tyre. Një komunikim i vazhdueshëm i të dy organeve i kontribuon demokracisë lokale, rritë cilësinë e vendimmarrjes dhe ligjshmërisë, zgjeron rrethin e aktorëve përgjegjës për hartimin e politikave të zbatueshme me interes të përgjithshëm, si dhe sendërton segmente të llogaridhënies brenda administratës komunale.

**Takimet publike me qytetarë -** Në nivelin lokal, mekanizmi i pjesëmarrjes së qytetarëve në bërjen e politikave është parim bazë i demokracisë së drejtpërdrejtë. Komunat janë të obliguara të vënë në funksion standarde të ndryshme të konsultimit me qytetarë, dhe atë përmes: takimeve të drejtpërdrejta, informimit publik, përfshirjes aktive të qytetarëve, grupeve të interesit, tryezave të përbashkëta, përdorimit të sistemeve elektronike të informacionit, si dhe çfarëdo metode tjetër me të cilën transparenca do të ndikoj në avancimin e vetëqeverisjes lokale.

Sipas Ligjit për vetëqeverisje lokale çdo komunë mbanë së paku dy herë në vit takime publike në të cilat mund të marr pjesë secili person apo organizatë me interes në komunë. Njëra nga mbledhjet duhet të mbahet gjatë gjashtë muajve të parë të viti. Në takime të tilla përfaqësuesit komunal informojnë pjesëmarrësit për aktivitetet e komunës, kurse pjesëmarrësit mund të ngrisin çështje dhe të japin propozime për organet komunale.

Në vitin 2018, organizimi i takimeve publike gjithëpërfshirëse me qytetarë në komuna ka qenë si në vijim:

**Fig.5.** *Numri i takimeve publike me qytetarë në vitin 2018*

Figura e mësipërme tregon se në 33 komuna janë mbajtur 67 takime me qytetarë. Prej tyre, 33 komuna kanë organizuar nga 2 takime publike me qytetarë, Komuna e Fushë Kosovës vetëm 1 takim, derisa komunat: Leposaviq, Zubin Potok, Zveçan dhe Mitrovicë Veriore nuk kane mbajtur asnjë takim.

Përveç këtyre takimeve, komunat kanë mbajtur edhe takime të tjera me qytetarë në lokacione më të vogla, lagje, fshatra dhe vendbanime të tjera. Forma të tilla të organizimit, janë bërë me rastin e diskutimit të projekt-rregulloreve, planeve dhe çështjeve buxhetore, të cilat qytetarëve u kanë mundësuar ofrimin e vërejtjeve, propozimeve dhe kërkesave të tyre. Sipas të dhënave të 36 ueb-faqeve të komunave, gjatë periudhës raportuese janë publikuar 201 njoftime për debate/dëgjime publike.  Komunat që kanë mbajtur më së shumti debate publike për buxhetin dhe projekt-rregullore janë: Shtime, Rahovec, Pejë, Prizren, Suharekë, Viti,  Gjakovë, Klinë, Skenderaj dhe Lipjan. Të dhëna për dëgjime me qytetarë nuk janë prezantuar në ueb-faqet e komunave Leposavic, Zubin Potok dhe Zveçan dhe Mitrovicë Veriore.

Mbajtja e takimeve publike dhe formave të tjera të konsultimit publik duhet të jetë proces i vazhdueshëm në të gjitha fazat e politikbërjes në komunë. Lidhur me këtë, janë hartuar edhe rregullat për standardet minimale të konsultimit publik për komuna, të cilat kanë hyrë në fuqi në janar të vitit 2019.

# Ueb-faqet zyrtare të komunave - Funksionimi dhe përdorimi i faqeve zyrtare të internetit të komunave rregullohet me Udhëzimin Administrativ Nr.01/2015 për Ueb-faqet e Institucioneve Publike. Në vitin 2018, është realizuar projekti për ridizajnimin e ueb-faqeve të të gjitha komunave. Ndryshimet e tyre kanë sjellë integrimin e sistemit të intranetit në ueb-faqet e komunave, ku qytetarët mund të adresojnë kërkesat për pajisje me dokumentet e gjendjes civile. Gjithashtu është krijuar qasja në gjurmimin e lejeve të ndërtimit, paraqitjes së kërkesave të qytetarëve në fushën e sigurisë në bashkësi, si dhe transmetimi online i mbledhjeve të kuvendeve të komunave.

Struktura e ueb-faqeve mundëson qasje më të lehtë dhe më të shpejtë në të gjitha dokumentet relevante të destinuara për publikim. Përditësimi i të dhënave të komunave është bërë në vazhdimësi, edhe pse ka vend për përmirësim sidomos në publikimin e akteve normative në gjuhët zyrtare.

Sipas të dhënave, gjatë kësaj periudhë në ueb-faqet zyrtare të komunave janë publikuar gjithsej 297 procesverbale të mbledhjeve të kuvendeve të komunave. Krahasuar me totalin e 512 mbledhjeve të mbajtura, komunat nuk kanë publikuar procesverbalet e 215 mbledhjeve të kuvendeve të komunave. Shkalla e publikimit të tyre është 58%.

Nga totali i 1998 vendimeve të aprovuara në kuvendet e komunave, komunat kanë publikuar 1658 vendime. Për më tepër, komunat nuk kanë publikuar 340 akte, ndërsa niveli i publikimit është në shkallën 82%. Llogaritjet e bëra marrin për bazë të dhënat për 36 komuna, ngase niveli i publikimit në komunat: Mitrovicë Veriore, Zubin Potok, Leposaviq dhe Zveçan është 0%. Shkalla e publikimit të rregulloreve të aprovuara është 100%. Krahasuar me vitin 2017, përqindja e publikimit të akteve të aprovuara në ueb-faqet zyrtare të komunave është për 12 % më e ulët.

Komunat kanë ofruar informacione të tjera për palët e interesuara përmes ueb-faqeve zyrtare të tyre. Janë gjithsej 104 dokumente financiare të publikuara, ku performancë më të mirë në këtë drejtim kanë treguar komunat: Pejë dhe Suharekë. Ndryshe nga to, komunat që nuk kanë publikuar asnjë dokument buxhetor janë: Kllokot, Mamushë, Partesh, Ranillugë, Mitrovicë Veriore, Leposavic, Zubin Potok dhe Zvecan.

**Qasja në dokumentet publike –** Komuna kanë treguar trend pozitiv në mundësimin e qasjes në dokumente publike sipas kërkesave të parashtruara nga subjektet juridike, si dhe ExOfficio kur ligji këtë e kërkon. Numri i kërkesave të parashtruara është 964, prej tyre me qasje të lejuar janë 909 kërkesa (apo 94%), 37 janë të refuzuara (3.8%), 18 të lejuara pjesërisht (1.86%). 5 komuna nuk kanë pasur asnjë kërkesë të parashtruar (Mamushë, Zveçan, Kllokot, Zubin Potok dhe Mitrovica Veriore). Raporti në mes të numrit të kërkesave të parashturara me kërkesat e refuzuara, është si vijon: Dragash, nga 7 kërkesa të parashtruara për qasje në dokumente publike, 1 është refuzuar (; Ferizaj, nga 47 të parashtruara, 8 janë refuzuar dhe 1 është lejuar pjesërisht; Gjakovë, prej 26 të parashtruara, 3 janë refuzuar dhe 1 e lejuar pjesërisht; Gjilan, 71 të parashtruara, 2 të lejuara pjesërisht; Obiliq, 12 të parashtruara, 1 është lejuar pjesërisht; Skenderaj, 9 të parashtruar dhe 1 e lejuar pjesërisht; Klinë, 53 të parashtruara, 13 të refuzuara dhe 3 të lejuara pjesërisht; Prishtinë, 199 të parashtruara, 2 të refuzuara; Suharekë, 57 të parashtruara dhe 4 të refuzuara.

# Siguria në Bashkësi

Këshilli Komunal për Siguri në Bashkësi është organ këshillëdhënës ndërsektorial, përgjegjës për çështjet e sigurisë në nivel lokal. Funksionimi i këshillave për siguri në bashkësi rregullohet me Udhëzimin Administrativ Nr.27/2012 MPB – 03/2012 MAPL për Këshillat Komunale për Siguri në Bashkësi. Në vitin 2018, pas zgjedhjeve lokale të mbajtura një vit më parë, është rikonfiguruar përbërja e 34 KKSB-ve sipas strukturave të reja të dala nga procesi elektoral, me përjashtim të komunave: Zveçan, Zubin Potok, Leposaviq dhe Mitrovicë Veriore ku nuk janë themeluar.

Për shkak të normimit të standardeve të funksionimit, ka pasur ngritje të vetëdijes institucionale për rëndësinë e KKSB-ve, duke bërë që angazhimi komunave të fokusohet edhe në çështjet e përgjithshme të sigurisë. Si rrjedhojë, gjatë vitit 2018 janë mbajtur gjithsej 184 takime të KKSB-ve. Në vijim është paraqitur figura e takimeve të KKSB-ve sipas komunave:

**Fig.6.** *Numri i takimeve të KKSB-ve sipas komunave, Janar-Dhjetor 2018*

Të dhënat e mësipërme tregojnë se në mbajtjen e takimeve të KKSB-ve më aktive kanë qenë komunat: Viti, Hani i Elezit, Kllokot, Mitrovicë Jugore, Rahovec dhe Suharekë. Krahasuar me kriterin minimal të kërkuar sipas udhëzimit përkatës administrativ, 20 komuna kanë përmbushur obligimin prej 6 apo më shumë takimeve, derisa 18 komuna renditen nën standardin minimal të kërkuar.

Në krahasim me vitet paraprake, gjatë vitit 2018 ka pasur ngritje të aktiviteteve të KKSB-ve. Referuar statistikave, në vitin 2016 janë mbajtur 177 takime të KKSB-së, në 2017 gjithsej 119 takime (për shkak të vitit zgjedhor), si dhe në 2018 janë mbajtur 184 takime.

MAPL, gjatë vitit 2018, në kuadër të zhvillimit të sistemeve të informacionit ka krijuar edhe një qasje të veçantë në ueb-faqet e komunave, që i mundëson publikut raportimin online të problemeve të sigurisë, parashtrimit e pyetjeve dhe kërkesave lidhur me sigurinë, si dhe marrjen e përgjigjeve nga autoritetet komunale. Ky sistem duhet të aplikohet nga zyrtarët përgjegjës të komunave, në mënyrë informatat të cilat raportohen nga qytetarët të mund të administrohen nga institucionet përgjegjëse në të mirë të përmirësimit të gjendjes së përgjithshme të sigurisë në bashkësi.

**Fig. 7.** *Të dhënat krahasuese për KKSB, 2016-2018*

Krahas KKSB-vë, në 27 komuna janë themeluar edhe Ekipet Vepruese për Siguri (EVS). Gjatë kësaj periudhë janë mbajtur 80 takime të EVS-ve. Këto forume duhet të themelohen në 11 komuna të tjera, si: Mamushë, Ranillug, Novobërdë, Gjakovë, Kamenicë, Klinë, Pejë, Zveçan, Mitrovica Veriore, Leposaviq, Zubin Potok. Sa i përket, Këshillave Lokale për Siguri Publike (KLSP-ve), ato janë funksionale në 26 komuna, ku gjatë periudhës në fjalë kanë mbajtur 124 takime. Themelimi i ende nuk është bërë në 12 komunat: Mamushë, Novobërdë, Gjakovë, Ranillug, Hani Elezit, Junik, Shtërpcë, Zveçan, Kllokot, Mitrovica Veriore, Leposaviq, Zubin Potok.

Kuvendet e komunave dhe kryetarët e tyre, duhet të fokusohen më tepër rreth prioriteteve të sigurisë, e posaçërisht për funksionalizimin e KKSB-së, si organ kryesor për përfaqësimin e nevojave të sigurisë së qytetarëve. Gjithashtu, komunat duhet shtuar numrin e takimeve të këtij Këshilli së paku deri në pragun minimal të përcaktuar me Udhëzim Administrativ.

# Mbikëqyrja e komunave

Mbikëqyrja e ligjshmërisë së punës së komunave është kompetencë e autoriteteve qendrore varësisht nga fushat e lëndës në të cilën ushtrohet ky funksion. Parimisht, MAPL është autoriteti mbikëqyrës i komunave, nëse përgjegjësia për mbikëqyrjen e tyre nuk i është dhënë me ligj ndonjë ministrie përgjegjëse apo institucioni që ka të bëjë me lëmi të posaçme. Shqyrtimi i kompetencave të deleguara ushtrohet nga organi i qeverisë qendrore që i ka deleguar ato[[9]](#footnote-9). Procesi i shqyrtimit administrativ të akteve komunale është rregulluar më detajisht me Rregulloren (QRK) NR-01/2016 për Shqyrtimin Administrativ të Akteve të Komunave.

Gjatë vitit 2018, procesit të vlerësimit të ligjshmërisë u janë nënshtruar gjithsej 2074 akte të aprovuara nga kuvendet e komunave. Në vijim, është paraqitur figura me të dhënat për procesin e shqyrtimit të ligjshmërisë së akteve komunale:

**Fig 8.** *Procesi i shqyrtimit administrativ*

Nga figura e mësipërme, shihet se. Prej tyre, MAPL ka bërë shqyrtimin e ligjshmërisë së 901 akteve apo 43.4%, ndërsa 1173 akte janë shqyrtuar nga ministritë e linjës (56.5%). Gjithsej janë konstatuar 107 shkelje, prej të cilave 65 janë konstatuar nga MAPL dhe 42 nga ministritë e linjës. Në këtë proces, komunat kanë arritur të harmonizojnë gjithsej 71 akte, derisa 36 akte mbeten të paharmonizuara me ligj apo 1.7% nga totali i akteve të aprovuara. Lidhur me këtë, Ministria e Administrimit të Pushtetit Lokal ka iniciuar procedurat e kundërshtimit gjyqësor përmes Ministrisë së Drejtësisë për 7 akte të kuvendeve të komunave si vijon: Dragash (2 akte), Vushtrri (1), Malishevë (1), Deçan (2) dhe Prishtinë (1). Aktet e kontestuara kanë të bëjnë me përbërjen dhe funksionimin e komiteteve të përhershme të kuvendeve të komunave si dhe një vendim për zgjedhjen e nënkryetarit të komunës për komunitete (Dragash). Komunat të cilat nuk kanë harmonizuar aktet edhe pas dërgimit të kërkesës për rishqyrtim nga autoriteti mbikëqyrës janë: Graçanicë (1), Zubin Potok (1), Shtërpcë (1), Mitrovicë Veriore (1), Vushtrri (2), Lipjan (2 akte), Prishtinë (3), Partesh (4), Malishevë (3), Dragash (3), Suharekë, Junik (1), Klinë (1), Prizren (1), Ferizaj (1), Viti (1), Gjilan (3), Kaçanik (1), Ranillug (2), Deçan (2)

# AGJENDA EVROPIANE

Republika e Kosovës gjendet në një stad të ri të zhvillimeve dhe marrëdhënieve me Bashkimin Evropian. Marrëveshja për Stabilizim Asociim e nënshkruar nga Republika e Kosovës dhe BE ka hyrë në fuqi me 1 prill të vitit 2016. Kuvendi i Kosovës më 10 mars 2016 ka aprovuar Programin Kombëtar për zbatimin e MSA-së, i cili i obligon institucionet shtetërore t’i kryejnë të gjitha obligimeve e kërkuara në këtë proces. Komunat si kuadër i veçantë institucioneve të administratës shtetërore kanë barrën e tyre të përgjegjësisë në raport me përmbushjen e masave të kërkuara në fushën e agjendës evropiane. Në këtë drejtim, Ministria e Administrimit të Pushtetit Lokal, me qëllim të koordinimit të aktiviteteve në këtë fushë me nivelin lokal të qeverisjes, gjatë vitit 2018 ka ndërmarrë një sërë veprimesh për adresimin dhe zbatimin e obligimeve nga agjenda e integrimit.

Programi i komunave në këtë fushë është strukturuar në bazë të 3 kritereve kryesore të integrimit: a) Politike, b) Ekonomike, c) standardeve evropiane.

Komunat kanë ofruar informatat në këtë aspekt duke u bazuar në planet individuale të hartuara të cilat përfshijnë obligimet më kuadër të: Dialogut për Procesin e Stabilizim Asociimit, PKZMSA-në dhe dokumente tjera relevante.

Bazuar nga të dhënat e ofruar nga komunat, gjatë vitit 2018 komunat e Republikës së Kosovës kanë arritur t’i përmbushin 70% të aktiviteteve në fushën e kritereve politike. Kurse, sa i përket përmbushjes së kritereve ekonomike, komunat kanë arritur që t’i përmbushin 68% të kritereve dhe në fushën e standardeve evropiane ato kanë realizuar 66% të aktiviteteve. Niveli i përgjithshëm i përmbushjes së obligimeve të komunave nga agjenda evropiane për vitin 2018 është 68%.

# Kriteret politike

Stabiliteti i institucioneve në qeverisjen demokratike, respektimin e të drejtave të njeriut dhe të drejtave të komuniteteve joshumicë, është një nga kapitujt kryesor të një vendi që duhet përmbushur në raport me integrimin evropian. Përmbushja e kritereve politike është obligim i cili duhet përmbushur nga Kosova si kandidat potencial për anëtarësim në BE.

Në këtë pjesë të raportit janë përfshirë të dhënat për aktivitetet e komunave në fushën e kritereve politike, me fokus: fuqizimin e administratës publike lokale, bashkëpunimin me shoqërinë civile, luftën kundër terrorizmit, luftën kundër korrupsionit, të drejtat e njeriut dhe komuniteteve joshumicë, barazinë gjinore, të drejtat e fëmijëve, të drejtat pronësore, mbrojtjen dhe promovimin e Trashëgimisë Kulturore si dhe fushat e tjera respektive.

Një nga fushat kryesore që bënë pjesë në kuadër të kritereve politike është funksionimi i administratës publike lokale. Gjatë vitit 2018 janë ndërmarrë aktivitete të shumta për sigurimin e kapaciteteve të nevojshme për administratën e pushtetit lokal, rritjen e cilësisë së shërbimeve publike për qytetarë, ofrimin e këtyre shërbimeve me kosto sa më të ulët dhe në kohë reale, rritjen e efikasitetit dhe transparencës, promovimin e qeverisjes elektronike, si dhe ndërtimin e mekanizmave më efikas të llogaridhënies në raport me qytetarët.

Në kuadër të masave për ngritjen e kapaciteteve të burimeve njerëzore, komunat kanë hartuar programin dhe databazën e trajnimeve. Programi i trajnimeve është hartuar në 33 komuna, me përjashtim të 5 komunave: Mamushë, Vushtrri, Prishtinë, Leposaviq, Zubin Potok, të cilat nuk kanë përmbushur këtë obligim. Krahas kësaj, baza e të dhënave për menaxhimin e programit të trajnimeve është krijuar në 18 komuna, për dallim nga 20 komunat të cilat akoma nuk kanë krijuar këtë sistem, përfshirë: Ferizaj, Vushtrri, Gjilan, Mamushë, Ranillug, Prishtinë, Kamenicë, Viti, Partesh, Pejë, Mitrovicë Veriore, Shtërpcë, Graçanicë, Gllogoc, Kaçanik, Zveçan, Kllokot, Skenderaj, Leposaviq, Zubin Potok. Lidhur me zbatimin e programit për ngritje të kapaciteteve, të dhënat flasin për 27 komuna të cilat kanë organizuar trajnime të ndryshme. Në total janë mbajtur 1010 trajnime në këto komuna, ose mesatarisht 37 trajnime për komunë. 11 komunat të cilat nuk kanë organizuar trajnime janë si: Mamushë, Vushtrri, Ranillug, Partesh, Fushë Kosovë, Rahovec, Graçanicë, Junik, Shtërpcë, Zubin Potok dhe Leposaviq.

Në procesin e reformës së administratës publike dhe standardizimit të vendeve të punës, 34 komuna kanë përgatitur Katalogun e vendeve të punës në shërbimin civil, me përjashtim të katër komunave (Mamushë, Mitrovicë Veriore, Leposaviq dhe Rahovec) ku ende nuk është përmbyllur ky proces.

Gjatë kësaj periudhe, komunat kanë ndërmarrë veprime konkrete që komunitetet joshumicë të përfshihen në administratën publike, përmes: zbatimit të ligjeve në fuqi lidhur me të drejtat për punësim të komuniteteve joshumicë, inkurajimit të tyre për përfshirje me anë të fushatave vetëdijësuese, si dhe fuqizimit të rolit të zyrës komunale për komunitete dhe kthim. Numri i të punësuarve nga radhët e komuniteteve jo shumicë në institucionet publike lokale sipas të dhënave të 26 komunave është 646. Krahas tyre 7 komuna (Novobërdë, Ranillug, Mamushë, Rahovec, Mitrovica Veriore, Leposaviq, Zubin Potok) kanë raportuar se nuk kanë të punësuar nga radhët e komuniteteve joshumicë, si dhe 5 komuna (Junik, Drenas, Kaçanik, Hani i Elezit dhe Partesh), kanë raportuar se në territorin e tyre nuk jeton asnjë pjesëtar nga radhët e këtyre komuniteteve.

Transparenca e administratës komunale ka qenë një ndër prioritetet e vitit 2018 dhe si e tillë është monitoruar në vazhdimësi nga niveli qendror. Janë bërë ndryshime të shumta në pakon ligjore për transaprencë në komuna, si dhe në përmirësimin e sistemeve elektronike të informacionit.

Është bërë përparim I dukshëm me ridizajnimin e ueb-faqeve të komunave. Përveç se tani ueb faqet ofrojnë informata më të shumëta, ato mundësojnë edhe aplikimin online për t’u pajisur me dokumentet e gjendjes civile, aplikimin online për leje ndërtimore, si dhe parashtrimin e njoftimeve dhe kërkesave për sigurinë në bashkësi.

Komunat kanë ofruar bashkëpunim edhe me organizatat e shoqërisë civile. Një rrjet i gjerë i organizatave joqeveritare që veprojnë në vend përcjellin dhe angazhohen në projekte të cilat synojnë përmirësimin e jetës së qytetarëve. Nga të dhënat e prezantuara shumica e komunave kanë ofruar mbështetje financiare për projektet e OJQ-ve. Numri i OJQ-ve të përkrahura në 30 komuna është 603, ndërsa 8 komuna: Mamushë, Novobërdë, Partesh, Mitrovicë Veriore, Kllokot, Shtërpcë, Leposaviq dhe Zubin Potok nuk kanë financuar asnjë projekt të OJQ-ve.

Zbatimi i strategjisë nacionale për parandalimin e ekstremizmit të dhunshëm si dhe strategjisë kundër terrorizmit është zgjeruar edhe në nivelin lokal të administratës. Komunat kanë ndërmarrë veprime konkrete për vetëdijesimin e qytetarëve kundër radikalizmit që mund të shpijë në ekstremizëm të dhunshëm. Fushata të tilla janë organizuar në 31 komuna, përmes aktiviteteve si në vijim: fushata vetëdijesuese, aktivitete në teren, takime të rregullta me anëtarët e KKSB-së, takime me përfaqësues të komuniteteve fetare etj. Në anën tjetër, 7 komuna (Novobërdë, Ranillug, Malishevë, Kllokot, Zveçan, Leposaviq dhe Zubin Potok) nuk kanë ndërmarrë asnjë veprim/aktivitet për vetëdijesimin e qytetarëve kundër radikalizmit që mund të shpijë në ekstremizëm të dhunshëm.

# 31 komuna kanë ofruar të dhënat për deklarimin e pasurisë. Gjatë kësaj periudhe është raportuar për 1502 zyrtarë komunal të cilët kanë deklaruar pasurin, ndërsa nuk janë ofruar të dhënat nga 7 komunat: Mamushë, Ranillug, Partesh, Mitrovicë Veriore, Shtërpcë, Klinë, Zubin Potok. Në 37 komuna nuk është raportuar për raste të deklarimit të konflikteve të interesit nga zyrtarët komunal, ndërsa në komunën e Zveçanit ka pasur vetëm 1 rast.

Në bazë të ligjit për vetëqeverisje lokale (neni 38), para marrjes së vendimeve në kuvendin e komunës si dhe në procedurat administrative që kanë të bëjnë me cilëndo çështje ku mund të vie në shprehje interesi personal apo material, anëtarët e kuvendeve obligohen të deklarojnë konfliktin e interesit. Lidhur me këtë, në 35 komuna nuk ka pasur deklarime të konflikteve të interesit nga anëtarët e kuvendit, ndërsa në 3 komuna (Pejë, Zveçan dhe Dragash) kanë qenë 3 raste të deklarimit te konfliktit të interesit.

Për të përmirësuar aspektet operacionale të punës në administratë, përgjegjësinë vendimmarrëse, forcimin e kontrollit të brendshëm dhe ngritjen e cilësisë së shërbimeve, komunat kanë hartuar Planet Lokale të Integritetit. Këto plane janë hartuar në 22 komuna, ndërsa mbetet për t’u kryer në: Suharekë, Mamushë, Gjakovë, Novobërdë, Hani i Elezit, Prishtinë, Prizren, Kamenicë, Shtërpcë, Mitrovicë Veriore, Deçan, Junik, Zveçan, Kllokot, Skenderaj dhe Leposaviq. Veç kësaj, në 11 komuna janë caktuar zyrtarët përgjegjës për raportim lidhur me zbatimin e Planeve Lokale të Integritetit, ndërsa në 27 të tjera nuk janë caktuar (Ferizaj, Gjakovë, Novobërdë, Malishevë, Mamushë, Prishtinë, Prizren, Podujevë, Fushë Kosovë, Mitrovicë, Kamenicë, Istog, Hani i Elezit, Deçan, Graçanicë, Junik, Kaçanik, Klinë, Pejë, Rahovec, Shtërpcë, Mitrovicë Veriore, Zveçan, Kllokot, Skenderaj, Zubin Potok dhe Leposaviq). Po ashtu në 5 komuna (Shtime, Obiliq, Ranillug, Viti, Gllogoc) janë publikuar raportet në ueb faqet zyrtare të komunave mbi monitorimin e zbatimit të Planit Lokal për Integritet.

Komunat kanë vazhduar aktivitetet e tyre në fushën e mbrojtjes së të drejtave të njeriut. Janë 15 komuna të cilat kanë hartuar Rregulloren komunale për mbrojtjen e fëmijëve, derisa 23 të tjera ende nuk i kanë miratuar këto rregullore (Novobërdë, Malishevë, Suharekë, Mamushë, Ranillug, Prishtinë, Prizren, Fushë Kosovë, Mitrovicë, Kamenicë, Istog, Hani i Elezit, Partesh, Graçanicë, Junik, Kaçanik, Klinë, Mitrovicë Veriore, Zveçan, Kllokot, Skenderaj, Zubin Potok dhe Leposaviq). Gjithashtu në 12 komuna është hartuar Rregullorja komunale për parandalimin e punëve të rënda për fëmijët, kurse në 26 komuna nuk është hartuar (Gjilan, Novobërdë, Malishevë, Lipjan, Obiliq, Ferizaj, Vushtrri, Suharekë, Mamushë, Ranillug, Fushë Kosovë, Mitrovicë, Kamenicë, Istog, Viti, Partesh, Gllogoc, Graçanicë, Junik, Klinë, Rahovec, Mitrovicë Veriore, Kllokot, Zveçan, Zubin Potok, Leposaviq)

Autoritetet komunale kanë ndërmarrë masa edhe për parandalimin e dhunës në familje. Në 25 komuna është raportuar për 369 raste të dhunës në baza gjinore, për çfarë në 17 komuna janë themeluar Këshillat Komunale për Mbrojtjen e Viktimave të Dhunës në Familje. Në këtë periudhë janë organizuar 59 trajnime në fushën e parandalimit të dhunës në familje.

Gjatë periudhës raportuese, janë paraqitur 21 raste të trafikimit me qenie njerëzore në 3 komuna (Gjilan, Prizren dhe Mitrovicë), ndërsa në 35 komuna nuk është raportuar për raste të trafikimit.

Ligji për Barazi Gjinore parasheh përcaktimin masave të përgjithshme dhe të veçanta për garantimin e të drejtave të barabarta të femrave dhe meshkujve, si dhe përcakton subjektet përgjegjëse dhe kompetencat e tyre për hartimin dhe zbatimin e akteve normative për zhvillimin e barazisë gjinore në shoqëri. Me qëllim që të respektohet dhe zbatohet barazia gjinore në nivelin lokal, në të gjitha komunat është emëruar zyrtari për barazi gjinore.

Gjatë kësaj periudhe janë bërë përpjekje të vazhdueshme për të përkrahur zbatimin e politikave gjinore në komuna. 31 vendime të kuvendeve të komunave janë kundërshtuar nga ministria e pushtetit lokal, duke kërkuar mundësi të barabarta në trupat e kuvendeve për grupet e nënpërfaqësuara. Prej tyre, 25 akte janë harmonizuar sipas kërkesës së autoritetit mbikëqyrës, ndërsa 6 nuk janë rishqyrtuar[[10]](#footnote-10), ndërkohë MAPL ka adresuar lëndët në Ministrinë e Drejtësisë për inicimin e procedurave të kundërshtimit në gjykatë. Edhe pse jo në masën e duhur, punësimi i grave në nivel lokal është prezent në kuadër të pozitave menaxheriale. Sipas të dhënave të 30 komunave, në pozita menaxheriale janë të sistemuara 922 gra[[11]](#footnote-11). Krahas tyre, në administratën dhe kuvendet e 32 komunave, të dhënat tregojnë për 4389 gra të punësuara nga të gjitha komunitetet.[[12]](#footnote-12) Megjithatë, ka nevojë të ngritet vetëdija e përgjithshme institucionale dhe shoqërore, ashtu që të adresohet edhe një nga rekomandimet kryesore të BE-se për përfshirje të grave në pozita vendimmarrëse. Në raportin e fundit të KE-së për Kosovën, është vënë theksi që nga 204 kandidatë për kryetarë komunash vetëm 8 kanë qenë gra. Gjithashtu, në 38 komuna janë emëruar vetëm 2 gra nënkryetare[[13]](#footnote-13) dhe në 12 komuna ku duhet të ekzistoj pozita e nënkryetarit për komunitete vetëm 3 gra ushtrojnë këtë pozitë. Krahas kësaj, janë zgjedhur vetëm 6 gra kryesuese të kuvendeve të komunave[[14]](#footnote-14), ndërkohë nga 364 drejtorë të drejtorive komunale, vetëm 72 pozita të tilla udhëhiqen nga gratë apo 20.6%.

Progres është parë edhe në ndërgjegjësimin dhe përmirësimin e të drejtave pronësore të grave. Së këndejmi në 31 komuna janë zhvilluar fushata sensibilizuese, tryeza dhe seminare, ndërsa 7 komuna (Mamushë, Ranillug, Partesh, Mitrovicë Veriore, Zubin Potok, Kllokot dhe Zveçan) nuk kanë ndërmarrë aktivitete në këtë fushë.

Mekanizmat për mbrojtjen e të drejtave të komuniteteve kanë një shtrirje të veçantë në nivel lokal.

Në 22 komuna është ndarë buxhet i veçantë për mbrojtjen e komuniteteve pakicë, ku shuma e ndarë është 1,202.203.17 €. Gjithashtu, ekziston një kuadër normativ i avancuar për të promovuar diversitetin gjuhësor në komuna. Aktualisht Rregullorja për përdorimin e gjuhëve nuk është hartuar vetëm në komunën e Ranillugut dhe Zveçanit. Stafi profesional për përkthim është rekrutuar në 25 komuna, derisa 13 të tjera nuk ka staf të veçantë për përkthim Mamushë, Ranillug, Malishevë, Obiliq, Kamenicë, Istog, Hani i Elezit, Viti, Mitrovicë Veriore, Gllogoc, Zveçan, Graçanicë, Leposaviq.

Implementimi efektiv i legjislacionit për trashëgiminë kulturore ka qenë pjesë e angazhimeve të vazhdueshme të organeve komunale. Sipas të dhënave, Planin për Mbrojtjen e Trashëgimisë Kulturore e kanë hartuar 17 komuna, ndërsa nuk është hartuar në 21 komuna (Gjakovë, Novobërdë, Ferizaj, Shtime, Ranillug, Mamushë, Hani i Elezit, Partesh, Fushë Kosovë, Mitrovicë, Dragash, Gllogoc, Klinë, Pejë, Mitrovicë Veriore, Shtërpcë, Zveçan, Kllokot, Skenderaj, Leposaviq dhe Zubin Potok. Gjithashtu, 19 komuna nuk mbajnë evidencë zyrtare për trajtimin e perimetrave, zonave të mbrojtura, sipërfaqeve të mbrojtura dhe shenjëzimin e aseteve të Trashëgimisë Kulturore (Gjilan, Vushtrri, Gjakovë, Novobërdë, Shtime, Obiliq, Ranillug, Mamushë, Prizren, Podujevë, Rahovec, Shtërpcë, Mitrovicë Veriore, Gllogoc, Junik, Kaçanik, Kllokot, Skenderaj, Leposaviq). Gjatë kësaj periudhe janë evidentuar 7 raste të ndërtimeve pa leje në zonat e mbrojtura të komunave: Novobërdë, Malishevë, Deçan, Klinë, Rahovec dhe Viti, për të cilat janë ndërmarrë masat përkatëse procedurale. po ashtu, 17 komuna kanë vendosur pajisjet për monitorimin e sigurisë të tërësive të trashëgimisë kulturore të kishës ortodokse.

Kanë vazhduar të jenë funksional edhe dy këshillat e themeluara në Rahovec dhe Prizren, përkatësisht: Këshilli për Fshatin Hoçë e Madhe dhe Task Forca për Qendrën Historike të Prizrenit. Komuna e Prizrenit ka alokuar fondin në vlerë prej 40,350.00 € për Këshillin e Trashëgimisë Kulturore për Qendrën Historike të Prizrenit, kurse Komuna e Rahovecit ka ndarë 22,743.00€ për fshatin Hoçë e madhe. Në Komunën e Prizrenit janë caktuar personat përgjegjës për të inspektuar ndërtimet pa leje në Zonën e Mbrojtur të qytetit, shtuar rolin e Task-Forcës së themeluar për Qendrën Historike të Qytetit të Prizrenit, e cila ka bërë identifikimin e objekteve të cilat janë ndërtuar në kundërshtim me Ligjin për Qendrën Historike.

# Kriteret ekonomike

Zhvillimi ekonomik mbetet një nga prioritetet kryesore në nivel vendi. Politikat ekonomike përbëjnë substancën programore pothuajse të të gjithë mekanizmave të administratës shtetërore, përfshirë komunat të cilat kanë një rol të padiskutueshëm në këtë drejtim. Në vitin 2018 Qeveria ka aprovuar Strategjinë për Zhvillim Ekonomik Lokal, ndërkohë janë duke u bërë ndryshimet në ligjin për financat e pushtetit lokal. Këto ndryshime strukturore përfshijnë opsionet përkatëse që ndikojnë në qëndrueshmërinë financiare të komunave, krijimin e kushteve për zhvillim të bizneseve, rritjes së investimeve kapitale, balancimit të investimeve sipas vlerësimeve reale, shfrytëzimit efikas të pronës komunale për investime nga jashtë, si dhe në shumë sektorë të tjerë të ndikimit.

Sa u përket aktiviteteve konkrete të parapara në planet e komunave të kësaj fushë, gjatë vitit 2018 në 28 komuna janë krijuar kushte të nevojshme për funksionimin e qendrave one-stop-shop, të cilat lehtësojnë ofrimin e shërbimeve për biznese, përfshirë regjistrimin e tyre. Edhe më tutje mbetet që në 10 komuna të tjera të kompletohet kjo strukturë e këtyre qendrave duke shtrirë rrjetin e tyre edhe në komunat: Mamushë, Ranillug, Prishtinë Partesh, Junik, Mitrovicë Veriore, Zveçan, Kllokot, Leposaviq, Zubin Potok. Trendi I regjistrimit të bizneseve është shumë më I lartë në raport me shuarjen e tyre. Sipas të dhënave për 31 komuna, në vitin 2018 janë hapur gjithsej 18,298 biznese të reja, gjersa janë mbyllur 2456 biznese në 28 komuna sa kanë raportuar.

Në shumicën e komunave problemet që vështirësojnë kushtet e të bërit biznes konsiderohen: tregu i pasigurtë për plasimin e produkteve të tyre, kreditë jo të favorshme për biznese, mungesa e investimeve strategjike dhe investimeve direkte nga jashtë, mungesa e subvencionimit të bizneseve për vendet e reja të punës, konkurrenca jolojale, ekonomia joformale, kosto e lartë e operimit, mungesa e fuqisë punëtore të profesionalizuar. Në këtë drejtim 23 komuna kanë hartuar Strategjitë për zhvillim ekonomik lokal. Bazuar në prioritetet e tyre, 27 komuna kanë ndërmarr veprime lehtësuese për biznese përfshirë: heqjen e taksës komunale për ushtrimin e veprimtarisë afariste, zbritjen e taksave komunale për 10%, mbështetje së bizneseve për përmes granteve dhe donacioneve. Vetëm nga kategoria e subvencioneve, sipas të dhënave për 11 komuna, kanë përfituar një numër i konsiderueshëm i bizneseve në vlerën totale prej 747,035.00 euro. Për të ndikuar në luftimin e ekonomisë joformale, në komuna janë të angazhuar 44 inspektorë të tregut. Komunat janë koncentruar edhe në përmirësimin e menaxhimit të financave publike, ngase sfidë mbetet sidomos shpenzimi i mjeteve buxhetore në kategorinë e shpenzimeve kapitale.

Në funksion të menaxhimit më cilësor, 32 komuna kanë miratuar Planin e veprimit për implementimin e rekomandimeve të auditorit (me përjashtim të Mamushë, Ranillug, Rahovec, Mitrovica Veriore, Zubin Potok dhe Partesh). Mbështetja e bizneseve është bërë edhe përmes ofrimit të pronës komunale në shfrytëzim për realizimin e projekteve investive. Sipas të dhënave, 31 komuna kanë krijuar regjistrimin e pronës së paluajtshme, ndërsa në 18 komuna janë 358 biznese që kanë përfituar nga shfrytëzimi i pronës komunale për zhvillimin e aktiviteteve të tyre.

Komponentë kryesore e zhvillimit ekonomik lokal mbetet sektori i bujqësisë, për çfarë është dhënë mbështetje e konsiderueshme financiare nga komunat. 27 komuna kanë ndarë buxhet të veçantë për subvencionimin e bujqësisë në vlerë prej 2,552.222.25 euro, derisa kjo politikë duhet të praktikohet edhe nga komunat: Ranillug, Partesh, Prizren, Podujevë, Skenderaj, Vushtrri, Gjakovë, Deçan, Ranillug, Leposaviq, Zubin Potok. Në 32 komuna janë funksionale qendrat për informimin e bujqve, ku gjatë periudhës raportuese janë trajnuar rreth 5315 bujq. Qendrat trajnuese të bujqve duhet të themelohen edhe në komunat: Partesh, Mitrovica Veriore, Kllokot, Zveçan, Leposaviq, Zubin Potok. Gjatë periudhës raportuese në komuna janë paraqitur rreth 1412 kërkesa për mbrojtjen e tokës bujqësore. Sipas të dhënave, në 17 komuna janë të sistemuar 21 inspektor të bujqësisë. Deri në këtë periudhë vetëm 14 komuna e kanë hartuar Planin për menaxhimin e tokave rurale.

Një numër i aktiviteteve janë zhvilluar edhe në fushën e energjisë. Planin për energji efiçiente është hartuar në 29 komuna. Duhen marrë veprime që këto plane të hartohen në 9 komuna që nuk i kanë në dispozicion (Shtime, Ranillug, Prishtinë, Pejë, Dragash, Kllokot, Mitrovica Veriore, Graçanicë, Leposaviq). Për fushën e efiçiencës janë mbajtur 121 trajnime, derisa ngritja e kapaciteteve duhet të jetë objektiv edhe për 8 komuna të tjera: Malishevë, Gjakovë, Prishtinë, Shtërpcë, Hani i Elezit, Mitrovica Veriore, Leposaviq, Zubin Potok.

# Standardet Evropiane

Komunat kanë shënuar progres në krijimin e mekanizmave lokal për zbatimin e ligjit kundër diskriminimit. Konform obligimeve ligjore, 23 komuna kanë caktuar zyrtarin për mbrojtje nga diskriminimi. Kjo çështje mbetet e pazbatuar në 15 komuna: Novobërdë, Mamushë, Prishtinë, Podujevë, Fushë Kosovë, Kamenicë, Partesh, Deçan, Pejë, Rahovec, Mitrovicë Veriore, Zveçan, Kllokot, Skenderaj, Leposaviq ende nuk kanë emëruar zyrtarin.

Në pajtim me objektivat strategjike për mbrojtjen e personave me aftësi të veçantë, në 14 komuna janë themeluar Komitetet Konsultative për PAK. Këto komitete mbetet për t’u themeluar në 24 komunat si vijon: Shtime, Mamushë, Ranillug, Gjakovë, Novobërdë, Lipjan, Obiliq, Istog, Hani i Elezit, Partesh, Prizren, Podujeve, Fushë Kosovë, Kamenicë, Kaçanik, Mitrovicë Veriore, Gllogoc, Dragash, Deçan, Klinë, Rahovec, Shtërpcë, Kllokot, Leposaviq nuk është themeluar.

Për të lehtësuar ofrimin e shërbimeve për qytetarë, komunat janë kujdesur të krijojnë mekanizma të brendshëm për ofrimin e ndihmës juridike falas. Sipas të dhënave në 9 komuna janë funksionalizuar zyrat për ndihmë juridike falas, ndërkaq në 29 të tjera nuk është ndërmarrë ndonjë veprim konkret. Numri i personave të cilët kanë kërkuar ndihmë juridike në komuna është mjaft i lartë, andaj këto zyra duhet të shtrihen edhe në komunat: Ferizaj, Shtime, Vushtrri, Mamushë, Ranillug, Gjilan, Novobërdë, Malishevë, Lipjan, Obiliq, Hani i Elezit, Viti, Prishtinë, Podujevë, Fushë Kosovë, Mitrovicë, Kamenicë, Graçanicë, Kaçanik, Dragash, Deçan, Klinë, Rahovec, Shtërpcë, Zveçan, Kllokot, Skenderaj, Leposaviq, Zubin Potok. Sipas të dhënave vetëm në 9 komuna numri i atyre që kanë kërkuar ndihmë juridike gjatë periudhës raportuese është 1970 persona.

Sa i përket fushës së mbrojtjes së të dhënave personale, në 25 komuna është caktuar zyrtari përkatës komunal për mbrojtjen e të dhënave personale ndërsa në 13 komuna (Mamushë, Novobërdë, Malishevë, Ranillug, Prishtinë, Gllogoc, Kaçanik, Deçan, Klinë, Rahovec, Mitrovicë Veriore, Leposaviq, Zubin Potok) nuk është caktuar. Gjithashtu, baza e të dhënave personale është funksionalizuar në 21 komuna, kurse në 17 komuna (Gjakovë, Novobërdë, Malishevë, Lipjan, Vushtrri, Mamushë, Ranillug, Mitrovicë, Istog, Hani i Elezit, Klinë, Mitrovica Veriore, Kllokot, Skenderaj, Leposaviq, Zveçan, Zubin Potok) nuk është funksionalizuar ende. Krahas kësaj, siguria dokumentacionit (rojat fizike, vendosja e kamerave, grilat dhe kasafortat, etj.,) është përmirësuar në 33 komuna, ndërsa në 5 komuna (Mamushë, Ranillug, Gllogoc, Klinë dhe Mitrovicë Veriore) nuk është në nivelin e dëshiruar. Gjithashtu, në 22 komuna është përfunduar procesi i digjitalizimit të librave të gjendjes civile të kthyer nga Serbia, në 16 komuna (Malishevë, Ranillug, Partesh, Istog, Hani i Elezit, Prishtinë, Podujevë, Junik, Shtërpcë, Rahovec, Skenderaj, Mitrovicë Veriore, Zveçan, Kllokot, Pejë, Leposaviq ende nuk ka përfunduar). Në 32 komuna numri i zyrtarëve komunal të certifikuar që u janë nënshtruar testit të njohurive ligjore/procedurale dhe të sistemit është 406, ndërsa 6 komuna (Mamushë, Ranillug, Zveçan, Mitrovicë Veriore, Leposaviq, Zubin Potok) ende nuk ka zyrtarë të certifikuar.

Mekanizmat për mbrojtjen e të drejtave të komuniteteve janë shtrirë në të gjitha komunat, me përjashtim të Komunës së Mamushës dhe Mitrovicës Veriore ku nuk janë caktuar zyrtarët në Zyrat Komunale për Komunitete dhe Kthim (ZKK). Në ZKK-të e 36 komuna janë të sistemuar gjithsej 177 zyrtarë, prej të cilëve 42 shqiptarë, 83 serb, 27 boshnjak, 32 rom, ashkali dhe egjiptian, 4 turk, 1 goran dhe 1 kroat.

Komunat janë ndër aktorët më të rëndësishëm për krijimin e kushteve relevante për riintegrimin e suksesshëm dhe të qëndrueshëm të personave të riatdhesuar. Gjatë periudhës raportuese në komuna numri i personave të zhvendosur të rikthyer, të cilët janë regjistruar është 2292, derisa NË 21 komuna janë paraqitur 723 kërkesa për pajisje me dokumentacionin e gjendjes civile. Verifikimi i kërkesave të personave të riatdhesuar është bërë përmes Zyrave Komunale të Gjendjes Civile, Zyrave për Komunitete dhe Kthim, si dhe Komisionit Komunal për Ri-integrim. Ka pasur një numër të madh të aplikimeve për përfitim nga fondi për riintegrim, rreth 439 sosh. Si rrjedhojë, në 11 komuna(Klinë, Kamenicë, Mitrovicë, Shtërpcë, Gjakovë, Lipjan, Rahovec, Pejë, Kllokot, Zubin Potok dhe Zveçan) janë rindërtuar 151 shtëpive për personat e kthyer. Veç kësaj, janë paraqitur edhe 702 aplikime për zhvillim të bizneseve në 22 komuna nga personat e riatdhesuar.

Janë ndërmarrë veprime të matshme për zbatimin e Strategjisë për komunitetin rom dhe ashkali. Plani Lokal i Veprimit për Integrimin e komunitetit rom, ashkali dhe egjiptian është miratuar 18 komuna. Ky plan mbetet të hartohet në të gjitha komunat në të cilat jetojnë pjesëtarë nga ky komunitet. Janë 6 komuna ku nuk jeton asnjë nga pjesëtarët e komunitetit RAE (Ranillug, Drenas, Kaçanik, Junik, Hani i Elezit dhe Partesh). Në 12 komuna është hartuar edhe Plani për zbatimin e Strategjisë për komunitetin rom dhe ashkali, derisa vërehet një interesim i këtyre komuniteteve për t’u regjistruar dhe pajisur me dokumentacionin e gjendjes civile. Sipas të dhënave për 15 komuna, numri i personave të regjistruar nga komuniteti rom, ashkali dhe egjiptian ka qenë 3664. Në rritjen e numrit të aplikimeve për regjistrim kanë ndikuar fushatat sensibilizuese të organizuara nga komunat. Kësisoj janë organizuar 81 fushata vetëdijësuese në 16 komuna.

Lufta kundër narkotikëve ka marrë vëmendjen e komunave, me qëllim të arritjes së rezultateve për uljen e përdoruesve të drogave dhe parandalimin e ndikimit të tyre sidomos në shkolla. Komunat kanë ndërmarrë aktivitete të shumta përmes: ligjëratave të mbajtura në shkolla nga pedagogët dhe psikologët e shkollave, bashkëpunimit me policinë si dhe forumeve të sigurisë në bashkësi.

Komunat janë përgjegjëse për ofrimin e arsimit parafillor, fillor dhe të mesëm. Lidhur me aktivitetet në këtë fushë, në 16 komuna është krijuar databaza e trajnimeve për mësimdhënës. Një pjesë e madhe tyre kanë planifikuar buxhet për bursat e nxënësve dhe studentëve. Numri përfituesve të këtyre bursave në 21 komuna është 2581 nxënës/studentë. Mbështetja e të rinjve përmes programeve të financimit duhet të jetë prioritet edhe në komunat: Mamushë, Ranillug, Novobërdë, Lipjan, Partesh, Mitrovicë, Junik, Graçanicë, Deçan, Dragash, Mitrovicë Veriore, Gllogoc, Zveçan, Kllokot, Shtërpcë, Leposaviq, Zubin Potok. Lidhur me nxënësit me nevoja të veçanta, në 31 komuna është zbatuar Udhëzuesi përkatës për mësimdhënës për vlerësimin e nxënësve me nevoja të veçanta, dersia nuk është zbatuar në komunat: Mamushë, Shtime, Suharekë, Graçanicë, Zveçan, Kllokot dhe Mitrovicë Veriore. Marrë parasysh rëndësinë e edukimit parashkollor, në 19 komuna është hartuar pakoja e materialeve për informimin e prindërve rreth rëndësisë së arsimit të fëmijëve me nevoja të veçanta. Të dhënat e 32 komunave tregojnë për gjithsej 21,788 fëmijë të përfshirë në institucionet parashkollore. Çështja e braktisjes së shkollimit nga radhët e komunitetit rom, ashkali dhe egjiptian ka qenë evidente ndër vite, mirëpo në vitin 2018 është parë një trend i rënies së kësaj dukurie nëpër komuna. Sipas të dhënave të 9 komunave, numri i braktisjes së shkollimit nga ky komunitet ka qenë 98 nxënës, apo 179 nxënës më pak se sa në vitin 2017. Arsimi profesional është një fushë e veçantë dhe me perspektivë për rritjen e punësimit dhe zhvillimin ekonomik në vend. Në 34 komuna, janë funksionale 94 shkolla profesionale dhe atë në drejtime të ndryshme përfshirë: drejtimin *mekanik, elektronik, ndërtimtari, ekonomi, teknikë* etj. Këto shkolla mungojnë në komunat: *Mamushë, Ranillug, Hani i Elezit dhe Mitrovica Veriore.* Numri i nxënësve të cilët ndjekin shkollat profesionale në 34 komuna është 43,996,00 nxënës.

Komunat përballen me vështirësi të shumta në fushën e mjedisit, problemin e mbeturinave, ndotjen e ajrit dhe deponitë e parregullta. Përkundër kompetencave ligjore të komunave në fushën e mbrojtjes së ajrit, Planin e Veprimit për Cilësinë e Ajrit e ka hartuar vetëm Komuna e Prishtinës. Në anën tjetër janë 32 komuna të cilat kanë miratuar planin lokal për menaxhimin e mbeturinave, mirëpo mbetet për tu hartuar në komunat: Mamushë, Malishevë, Kamenicë, Mitrovica Veriore, Shtërpcë, Leposaviq. Është punuar edhe në ngritjen e kapaciteteve për hartim të planeve dhe rregulloreve komunale për mbeturina. Janë organizuar gjithsej 93 punëtori për këtë qëllim nga 25 komuna. Komunat kanë ndërmarrë edhe fushata vetdijësuese lidhur me mbrojtjen e ambientit. Sipas të dhënave në 25 komuna janë organizuar 171 fushata vetëdijësuese, ndërsa në 13 komuna: Gjilan, Lipjan, Novobërdë, Mamushë, Deçan, Rahovec, Pejë, Podujevë, Shtërpcë, Viti, Kllokot, Mitrovica Veriore, Leposaviq nuk kanë mbajtur asnjë fushatë. Përkundër kësaj, numri i deponive ilegale është tejet i madh, në 30 komuna janë evidentuar 1103 deponi ilegale. Sa i përket numrit të inspektimeve për zbatimin e Ligjit kundër duhanit në 23 komuna janë shqiptuar 1790 gjoba.

Është parë një interesim i komunave për bashkëpunim ndërkomunal dhe komunal ndërkombëtar. **Gjatë kësaj periudhë** janë ndërmarrë 8 iniciativa për bashkëpunim ndërkomunal nga komunat: Klinë, Istog, Pejë, Malishevë. Këto iniciativa janë ndërmarrë me qëllim të bashkëpunimit në fushën e parandalimit, reagimit dhe ripërtëritjes nga fatkeqësitë natyrore dhe fatkeqësitë e tjera. Marrëveshje të njëjta të bashkëpunimit janë ndërmarrë edhe nga komunat: Vushtrri, Gllogoc, Skenderaj dhe Mitrovicë Jugore.

Sa I përket *Bashkëpunimi komunal ndërkombëtar,* në kuadër të kësaj fushe janë realizuar 9 marrëveshje në mes të komunave: Prishtinë - City of Des Moines (Ioëa States), Gjilan - Sioux city (Ioëa States), Vushtrri-City of Norëalk (Ioëa States), Pejë-Johnston (Ioëa States), Gjakovë - Fort Dodge (Ioëa States), Fushë Kosovë-Civita (Itali), Lipjan-Frascineto (Itali), Pejë-Sarican (Turqi). Marrëveshjet kryesisht kanë subjekt të bashkëpunimit Arsimin, Kulturën, Sportin, Turizmin dhe Zhvillimin ekonomik. Gjithashtu është ndërmarrë edhe iniciativa nga komunat: Dragash-Orhaneli (Bursa-Turqi) që ka për qëllim nismën e miratimit të marrëveshjes në mes dy komunave për bashkëpunim në fushën në çështjet e marrëdhënieve ekonomike, teknologjike, kulturore dhe shoqërore.

# FINANCAT LOKALE

Komunat kanë burime të shumta të financimit me të cilat disponojnë lirshëm gjatë ushtrimit të kompetencave të tyre në përputhje me ligjet e zbatueshme. Burimet financiare komunale kërkohet të jenë të barasvlershme me kompetencat komunale të përcaktuara në Ligjin per Vetëqeverisje Lokale. Financat lokale janë pjesë përbërëse e KASH-it, si dokument strategjik 3-vjeçar që hartohet mbi bazën e prioriteteve dhe objektivave të Qeverisë. Parimet, kriteret dhe formulat e zbatuara për ndarjen e granteve qeveritare për financimin e komunave, si dhe pjesëmarrja bazohen në Ligjin për Financat e Pushtetit Lokal.

Burimet financiare të një komune përbëhen nga: të hyrat vetanake të komunës, grantet operative, grantet për kompetencat e shtuara, transferet për kompetencat e deleguara, grantet e jashtëzakonshme, ndihma financiare nga Republika e Serbisë dhe të hyrat nga huamarrjet e komunës. Komunat duhet t’i zbatojnë dispozitat e aplikueshme të Ligjit për Menaxhimin e Financave Publike dhe Përgjegjësive gjatë disponimit me këto burime financiare. Të hyrat vetanake komunale janë mjetet financiare që mblidhen nga taksat, tarifat, gjobat, pagesat për shërbimet publike të ofruara nga komuna, qiratë nga pronat e paluajtshme në pronësi të komunës, të hyrat nga shitja e pasurive komunale, ato nga ndërmarrjet komunale, bashkëpagesat nga shërbimet në arsim dhe shëndetësi, etj.

Në këtë pjesë të raportit jepen të dhëna të rëndësishme për planifikimin e të hyrave vetanaake të komunave për vitin 2018, realizimin e të hyrave dhe shpenzimet e buxheteve komunale.

# Planifikimi i të Hyrave Vetanake

Për vitin 2018, planifikimi i të hyrave vetanake ka qenë në vlerë prej 81,498,030.07 €. Krahasuar me të hyrat e planifikuara për vitin 2017 në vlerë prej 78,163,490.00 €, planifikimi për vitin 2018 ka qenë më i lartë për 3,334,540.07 € ose shprehur në përqindje 6.33%.

**Realizimi i të Hyrave Vetanake**

Komunat i mbledhin të hyrat vetanake në dy forma: si të hyra të mbledhura drejtpërdrejt nga komuna (si aktivitet i komunës), dhe si të hyrat të arkëtuara nga niveli qendror (të hyrat indirekte), të cilat transferohen në komuna si pjesë përbërëse e të hyrave vetanake.

Realizimi i të hyrave direkte dhe indirekte për vitin 2018 ka arritur vlerën prej 81,042,546.45 €, prej të cilave 70,996,498.41 € kanë qenë të hyra direkte dhe 10,046,048.04 € të hyra indirekte.

Nëse kjo vlerë krahasohet me vlerën totale të planifikuar, në shumën prej 81,498,030.07 €, atëherë shohim që realizimi ka arritur nivelin prej 99%. Inkasimi i të hyrave vetanake direkte për vitin 2018 në vlerë prej 70,996,498.41 € krahasuar me inkasimin e të hyrave të llojit të njëjtë për vitin 2017 në vlerë prej 67,476,446.60 €, është më i lartë për 3,520,051.81 €, apo 5.21%.

Sipas të dhënave zyrtare nga Sistemi Informativ i Menaxhimit të Financave të Kosovës SIMFK, Departamenti i Thesarit - MF, komunat e Republikës së Kosovës, gjatë vitit 2018, kanë grumbulluar shumën prej 70,996,498.41 € të hyra vetanake direkte, ose 87.11% nga niveli i planifikuar vjetor prej 81,498,030.07€

Të hyra vetanake me përqindje më të madhe apo mbi 100% kanë realizuar këto komuna: Gllogovc, Obiliq, Junik, Skenderaj dhe Kllokot ndërsa komunat që kanë realizuar të hyra vetanake në një shkallë të ulët nën 50% janë: Leposaviq, Zubin Potok dhe Zveçan.

Kategoritë që kanë ndikim më të madh në rritjen e të hyrave vetanake janë:

* *Tatimi ne pronë*, i cili gjatë vitit 2018 është inkasuar në shumën prej 24,272,063.00 €, për 1,709,562.00 € më i lartë se në vitin 2017, që ishte 22,562,501.00€.
* *Të hyrat komunale për leje ndërtimi,*  ku gjatë vitit 2018 është inkasuar shuma prej 15,548,948 € që është inkasim më i vogël se gjatë periudhës së vitit 2017(18,614,038€)
* *Të hyrat nga ndërrimi i destinimit të tokës,* ku në vitin 2018 është inkasuar në vlerën prej 3,782,949.00 €, apo 676,601.00€ më shumë se në vitin 2017 ku inkasimi ishte në vlerën prej 3,106,348.00 €.

**Fig.9.** Krahasimi i *të hyrave që kanë ndikim në rritjen e të hyrave vetanake gjatë vitit 2018 me vitin 2017*

# Buxhetimi Komunal për vitin 2018

Bazuar në të dhënat zyrtare nga Sistemi Informativ për Menaxhimin e Financave të Kosovës (SIMFK) Departamenti i Thesarit - MF, në vitin 2018 Komunat e Republikës së Kosovës kanë shpenzuar buxhetet e tyre në vlerë të përgjithshme prej 465,220,796.95€ ose 89 % e buxhetit të buxhetuar në vlerë prej 523,191,914.34 €. Niveli i shpenzimeve është rritur për 56,624,471 € më shumë se në vitin 2017, i cili ka qenë në shumën prej 466,567,443.76 €.

# Shpenzimet krahasuar me buxhetimin

Buxheti i  komunave të Republikës së Kosovës sipas kategorive ekonomike është shpenzuar  si vijon:

* **Kategoria Rroga dhe Mëditje** të planifikuara 262,739,658.18 € të shpenzuara 258,089,805.11 € ose 98% - krahasuar me buxhetin në të gjitha komunat është shpenzuar nga 91-100 %, me përjashtim të komunave veriore Leposaviç, Zubin Potok, Zveçan dhe Mitrovicë e Veriut, në të cilat është shpenzuar nga 61-68 % e buxhetit të planifikuar.
* **Kategoria  Mallra dhe Shërbime**, të planifikuara 58,115,136.23€  të shpenzuara 53,157,000.92 € ose 91% - krahasuar me buxhetin është shpenzuar në nivelin nga 90% - 100% në 30 komuna, në 5 komuna prej 85% - 89 %, dhe në tri komuna shpenzimi është në nivelin prej 57 – 78 %.
* **Kategoria Shpenzime komunale** të planifikuara 10,404,283.41€ të shpenzuara 9,481,244.28 € ose 91% - krahasuar me buxhetin është shpenzuar në nivelin 91% - 100% në 26 komuna; në 8 komuna është shpenzuar 85% - 90%, në një komunë është shpenzuar në nivelin 61 %, dhe në tri komunat veriore Zubin Potok, Zveçan dhe Mitrovicë e Veriut, përqindja e shpenzimit është deri 36 %;
* **Kategoria Subvencione dhe Transfere**, të planifikuara 11,828,954.96€, të shpenzuara 10,888,028.30 € ose 92 % - krahasuar me buxhetin është shpenzuar 90% - 100% në 32 komuna në 5 komuna është shpenzuar në nivelin 76% – 85% dhe në komunën e Shtërpcës nuk ka pasur asnjë shpenzim nga kjo kategori;
* **Kategoria Shpenzime Kapitale të planifikuara 180,103,881.56€**, të shpenzuar 133,604,718.34 €, ose  74% - krahasuar me buxhetin në 11 komuna është shpenzuar në nivelin 90% - 99%, në 14 komuna është shpenzuar 80% – 89%, në 11 komuna është shpenzuar në nivelin 62% – 76%; dhe në 2 komuna është shpenzuar 44% respektivisht 54%.

# OPINIONI I AUDITORIT PËR KOMUNAT E REPUBLIKËS SË KOSOVËS

Opinionet e auditorit për komuna janë të ndryshme sipas viteve. Lloji i opinionit i cili më së shumti është dhënë në vitet 2016-2017 është opinion i pamodifikuar me theksim të çështjes, i cili është dhënë në 33 komuna në vitin 2016 dhe në 25 komuna në vitin 2017. Më pas vjen opinioni i kualifikuar – me theksim të çështjes, i cili është dhënë në 4 komuna për vitin 2016, ndërsa për vitin 2017 këtë lloj opinioni e kanë pranuar vetëm 9 komuna. Krahas kësaj, opinion të kualifikuar në vitin 2016 dhe 2017 nuk e kanë pranuar asnjë komunë. Po ashtu, opinion të kundërt në vitin 2016 dhe në 2017 nuk ka marrë asnjë komunë, opinion të pamodifikuar në vitin 2016 ka marrë 1 komunë, kurse në vitin 2017 e kanë marrë 4 komuna. Opinionin i cili ju mundëson komunave për të filluar me procedura të huas komunale duhet të kenë dy vite radhazi (dy vitet e fundit) opinion i pamodifikuar. Dy vite radhazi opinionin e pamodifikuar e ka vetëm komuna e Vitisë. Në vijim mund të shihni pasqyrën me të dhëna lidhur me këto opinione të auditorit sipas komunave dhe sipas viteve.

|  |  |  |
| --- | --- | --- |
| Opinioni i auditorit | Vitet | Komunat |
| Opinion i pamodifikuar | 2016 | Viti, (1 komunë) |
| 2017 | Viti, Pejë, Lipjan dhe Ranillug (4) |
| Opinion i pamodifikuar me Theksim te çështjes | 2016 | Gjakovë, Junik, Vushtrri, Gllogoc, Skenderaj, Deçan, Istog, Dragash, Prishtinë, Pejë, Kamenicë, Klinë, Ferizaj, Hani i Elezit, Graçanicë, Fushë Kosovë, Mitrovicë, Shtërpcë, Shtime, Rahovec, Prizren, Partesh, Ranillug, Novobërdë, Gjilan, Kaçanik, Zubin Potok, Obiliq, Podujevë, Mamushë, Malishevë, Suharekë, Lipjan (33 komuna) |
| 2017 | Prishtinë, Prizren, Mitrovicë, Gjakovë, Gjilan, Graçanicë, Shtërpcë, Shtime, Skenderaj, Deçan, Fushë-Kosova, Gllogoci, Hani i Elezit, Istogu, Junik, Kaçanik, Kamenicë, Novobërdë, Obiliq, Partesh, Podujevë Vushtrri, Zubin Potok, Zveçan dhe Mitrovica e Veriut (25) |
| Opinion i kualifikuar me Theksim te çështjes | 2016 | Kllokot, Mitrovicë e Veriut, Zveçan, Leposaviq (4 komuna |
| 2017 | Dragashi, Klina, Kllokot, Malishevë, Mamushë, Rahovec, Ferizaj, Suhareka dhe Leposaviq (9) |
| Opinion i kualifikuar | 2016 |  |
| 2017 |  |
| Opinion i kundërt | 2016 |  |
| 2017 |  |

**Tabela 1:***Pasqyron opinionin e Auditorit për komunat e Republikës së Kosovës 2016 – 2017.*

# 

# Përkufizimet e opinioneve sipas ISSAI 400 - Standardet Ndërkombëtare të Institucioneve Supreme të Auditimit 400).

Një opinion auditimi normalisht është një format standard, që lidhet me pasqyrat financiare ne tërësi, duke shmangur kështu nevojën shpallur gjerësisht çfarë qëndron prapa tij por duke bartur sipas natyrës së tij një kuptim të përgjithshëm tek lexuesit sipas kuptimit të tij. Natyra e këtyre fjalëve do të ndikohet nga korniza ligjore e auditimit, por përbërja e opinionit duhet të tregoje qartë nëse është pa rezerve, me rezerve dhe nëse është rasti i këtij te fundit, nëse është me rezerve ne aspekte te caktuara apo është opinion kundër (paragrafi 14), apo është refuzim (paragrafi 15).

**a) Një opinion pa rezerve (i pakualifikuar**) jepet kur auditori është i kënaqur në të gjitha aspektet materiale që: pasqyrat financiare janë përgatitur duke përdorur baza dhe politika kontabël të pranueshme të cilat janë zbatuar në mënyrë të qëndrueshme; pasqyrat janë në pajtim me kërkesat vendase dhe rregulloret relevante; pamja e paraqitur në pasqyrat financiare është në përputhje me njohuritë e auditorit në lidhje me entitetin e audituar; dhe ka shpalosje te përshtatshme të të gjitha çështjeve materiale relevante për pasqyrat financiare.

**b) Theksimi i çështjeve**. Në disa rrethana auditori mund të konsiderojë se lexuesi nuk do të kuptojë siç duhet pasqyrat financiare veç nëse tërhiqet vëmendja për çështje të pazakonta apo të rëndësishme. Në parim të përgjithshëm, auditori kur jep një opinion të pa rezerve nuk i referohet ndonjë aspekti specifik të pasqyrave financiare në opinionin e tij në rast se kjo mund të interpretohet gabimisht si opinion me rezervë. Për të shmangur këtë përshtypje, referencat që janë menduar si “theksime të çështjeve” gjenden në paragrafë të ndara nga opinioni. Sidoqoftë, auditori nuk duhet të përdorë theksimin e çështjes për të përmirësuar mungesën e shpalosjeve të duhura në pasqyrat financiare apo si alternative zëvendësimi opinionin me rezerve.

Auditori mund të mos jetë në gjendje të shprehë një opinion pa rezerva kur ekziston ndonjë prej rrethanave në vijim, dhe në gjykimin e auditorëve, efekti i tyre është ose mund të jetë material për pasqyrat financiare: ka pasur kufizime në qëllimin e auditimit; auditori konsideron që pasqyrat nuk janë të plota apo janë çorientuese apo ekziston një largim i pajustifikuar nga standardet e pranueshme të kontabilitetit; apo ekzistojnë pasiguri që ndikojnë në pasqyrat financiare.

**c) Opinioni me rezerve (i kualifikuar).** Kur auditori nuk pajtohet apo nuk është i sigurtë në lidhje me një ose me tepër zëra të veçantë në pasqyrat financiare e që janë materiale por jo thelbësore për kuptimin e pasqyrave, duhet të jepet një opinion me rezerve. Formulimi i opinionit normalisht tregon një rezultat të kënaqshëm ndaj subjektit të audituar për një pasqyrim të qartë dhe konciz, të çështjeve të mospajtimit apo edhe të pasigurive që qojnë në një opinion me rezerve. Efekti i pasigurisë apo mospajtimit i dhënë në mënyrë sasiore nga auditorit ndihmon përdoruesit e pasqyrave, megjithëse kjo nuk është gjithmonë praktike apo relevante.

**d) Opinioni kundër**. Kur auditori nuk ka mundësi të formojë një opinion mbi pasqyrat financiare në tërësi për shkak të mosmarrëveshjeve që janë aq thelbësore sa pozicioni i prezantuar në një opinion me rezerva në disa aspekte të pasqyrave financiare nuk është i përshtatshëm, lëshohet opinion kundër. Formulimi i një opinioni të tillë e bën të qartë që pasqyrat financiare nuk janë të shpalosura në mënyrë të drejte, duke specifikuar qartësisht dhe në mënyrë të përmbledhur të gjitha heshtjet e mosmarrëveshjeve. Sërish, është ndihmuese nëse vendoset në mënyrë sasiore efekti financiar kur kjo është relevante dhe praktike.

**e) Refuzimi për opinion**. Aty ku auditori e ka të pamundur të arrijë një opinion për pasqyrat financiare në tërësi për shkak të një pasigurie apo kufizimi në qëllim që është aq thelbësor sa që një opinion me rezerva në disa aspekte nuk është i përshtatshëm, lëshohet refuzim për opinion. Formulimi i këtij refuzimi e bën të qartë që nuk mund të jepet një opinion duke specifikuar qartë dhe në mënyrë të përmbledhur të gjitha çështjet e pasigurive.

Zakonisht ISA ofrojnë një raport të detajuar për të plotësuar opinion në rrethanat në të cilat është e pamundur të jepet një opinion pa rezerva.

# Rekomandimet

1. Komunat Zubin-Potok, Zveçan dhe Mitrovicë Veriore të përmbushin minimumin e mbajtjes së mbledhjeve sipas nenit 43.2 të LVL-së;
2. Komuna e Dragashit të respektoj afatin ligjor për njoftim të organit mbikëqyrës tre (3) ditë pune para mbajtjes së mbledhjes sipas nenit 44 të LVL-së;
3. Të funksionalizohet sistemi i teleprezencës në komunat: Leposaviq, Zubin Potok, Zveçan dhe Mitrovicë Veriore;
4. Komiteti për politikë dhe financa duhet të jetë më aktiv në komunat: Kamenicë, Mitrovicë Jugore, Gjilan dhe Prizren;
5. Të rritet intensiteti i takimeve të komitetit për komunitete në komunat: Rahovec dhe Zveçan;
6. Komunat: Zubin Potok, Mitrovicë Veriore, Leposaviq dhe Zveçan të jenë më aktive në miratimin e akteve të kuvendit;
7. Të arrihet kriteri minimal i dy raportimeve para kuvendit nga kryetarët e komunave: Gjakovë, Leposaviq, Zubin Potok, Zveçan, Graçanicë Mitrovicë Veriore dhe Mamushë;
8. Të mbahen së paku dy takime publike në vit sipas nenit 68.1 të LVL-së nga komunat: Fushë Kosovë, Leposaviq, Zubin Potok, Zveçan dhe Mitrovicë Veriore;
9. Të funksionalizohen ueb-faqet nga komunat: Leposaviq, Zubin Potok dhe Zveçan dhe Mitrovicë Veriore;
10. Të publikohen në ueb-faqe procesverbalet e mbledhjeve të kuvendeve nga të gjitha komunat;
11. Të publikohen në ueb-faqe dokumentet buxhetore nga komunat: Kllokot, Mamushë, Partesh, Ranillugë, Mitrovicë Veriore, Leposavic, Zubin Potok dhe Zvecan;
12. Të themelohet Këshilli Komunal për Siguri në Bashkësi në komunat: Zveçan, Zubin Potok, Leposaviq dhe Mitrovicë Veriore;
13. Të zbatohet standardi minimal i Udhëzimit Administrativ Nr.27/2012 MPB – 03/2012 MAPL për Këshillat Komunale për Siguri në Bashkësi prej gjashtë apo më shumë takimeve nga komunat: Deçan, Lipjan, Junik, Istog, Klinë, Pejë, Malishevë, Partesh, Prizren, Ferizaj, Mamushë, Graçanicë, Fushë Kosovë, Leposaviq, Novobërd, Zubin Potok, Zveçan, Mitrovicë Veriore;
14. Të themelohen Ekipet Vepruese për Siguri (EVS) në komunat: Mamushë, Ranillug, Novobërdë, Gjakovë, Kamenicë, Klinë, Pejë, Zveçan, Mitrovica Veriore, Leposaviq, Zubin Potok;
15. Të themelohen Këshillat Lokale për Siguri Publike në komunat: Mamushë, Novobërdë, Gjakovë, Ranillug, Hani Elezit, Junik, Shtërpcë, Zveçan, Kllokot, Mitrovica Veriore, Leposaviq, Zubin Potok;
16. Komunat: Graçanicë, Zubin Potok, Shtërpcë, Mitrovicë Veriore, Vushtrri, Lipjan, Prishtinë, Partesh, Malishevë, Dragash, Suharekë, Junik, Klinë, Prizren, Ferizaj, Viti, Gjilan, Kaçanik, Ranillug, Deçan, t‘i haromizojnë aktet e tyre konform kërkesave për rishqyrtim të dërguara nga autoriteti mbikëqyrës;
17. Të hartohet programi i trajnimeve në komunat: Mamushë, Vushtrri, Prishtinë, Leposaviq, Zubin Potok;
18. Të hartohet baza e të dhënave për menaxhimin e programit të trajnimeve: Ferizaj, Vushtrri, Gjilan, Mamushë, Ranillug, Prishtinë, Kamenicë, Viti, Partesh, Pejë, Mitrovicë Veriore, Shtërpcë, Graçanicë, Gllogoc, Kaçanik, Zveçan, Kllokot, Skenderaj, Leposaviq, Zubin Potok;
19. Komunat: Mamushë, Vushtrri, Ranillug, Partesh, Fushë Kosovë, Rahovec, Graçanicë, Junik, Shtërpcë, Zubin Potok dhe Leposaviq të zbatojnë programin për ngritje të kapaciteteve;
20. Të përgatitet Katalogu i vendeve të punës në shërbimin civil në komunat: Mamushë, Mitrovicë Veriore, Leposaviq dhe Rahovec;
21. Të ofrohet mbështetje financiare për projektet e OJQ-ve nga komunat: Mamushë, Novobërdë, Partesh, Mitrovicë Veriore, Kllokot, Shtërpcë, Leposaviq dhe Zubin Potok;
22. Të ofrohen të dhëna për deklarim të pasurisë nga komunat: Mamushë, Ranillug, Partesh, Mitrovicë Veriore, Shtërpcë, Klinë, Zubin Potok;
23. Të hartohet Plani Lokal i Integritetit në komunat: Suharekë, Mamushë, Gjakovë, Novobërdë, Hani i Elezit, Prishtinë, Prizren, Kamenicë, Shtërpcë, Mitrovicë Veriore, Deçan, Junik, Zveçan, Kllokot, Skenderaj dhe Leposaviq;
24. Të caktohen zyrtarët përgjegjës për raportim lidhur me zbatimin e Planeve Lokale të Integritetit në komunat: Ferizaj, Gjakovë, Novobërdë, Malishevë, Mamushë, Prishtinë, Prizren, Podujevë, Fushë Kosovë, Mitrovicë, Kamenicë, Istog, Hani i Elezit, Deçan, Graçanicë, Junik, Kaçanik, Klinë, Pejë, Rahovec, Shtërpcë, Mitrovicë Veriore, Zveçan, Kllokot, Skenderaj, Zubin Potok dhe Leposaviq
25. Të hartohet rregullorja komunale për mbrojtjen e fëmijëve në komunat: Novobërdë, Malishevë, Suharekë, Mamushë, Ranillug, Prishtinë, Prizren, Fushë Kosovë, Mitrovicë, Kamenicë, Istog, Hani i Elezit, Partesh, Graçanicë, Junik, Kaçanik, Klinë, Mitrovicë Veriore, Zveçan, Kllokot, Skenderaj, Zubin Potok dhe Leposaviq;
26. Të hartohet Rregullorja komunale për parandalimin e punëve të rënda për fëmijët në komunat: Gjilan, Novobërdë, Malishevë, Lipjan, Obiliq, Ferizaj, Vushtrri, Suharekë, Mamushë, Ranillug, Fushë Kosovë, Mitrovicë, Kamenicë, Istog, Viti, Partesh, Gllogoc, Graçanicë, Junik, Klinë, Rahovec, Mitrovicë Veriore, Kllokot, Zveçan, Zubin Potok, Leposaviq;
27. Të ofrohen informacione për numrin e grave të punësuara nga të gjitha komunitetet nga komunat: Mamushë, Ranillug, Pejë, Mitrovicë Veriore, Shtërpcë dhe Zubin Potok;
28. Të zhvillohen fushata senzibilizuese, tryeza, seminare për ndërgjegjësimin dhe përmirësimin e të drejtave pronësorë të grave në komunat: Mamushë, Ranillug, Partesh, Mitrovicë Veriore, Zubin Potok, Kllokot dhe Zveçan;
29. Të hartohet rregullorja për përdorim të gjuhëve në komunat: Ranillug dhe Zveçan;
30. Të rekrutohet stafi për përkthim në komunat: Mamushë, Ranillug, Malishevë, Obiliq, Kamenicë, Istog, Hani i Elezit, Viti, Mitrovicë Veriore, Gllogoc, Zveçan, Graçanicë, Leposaviq;
31. Të hartohet Plani për Mbrojtjen e Trashëgimisë Kulturore: Gjakovë, Novobërdë, Ferizaj, Shtime, Ranillug, Mamushë, Hani i Elezit, Partesh, Fushë Kosovë, Mitrovicë, Dragash, Gllogoc, Klinë, Pejë, Mitrovicë Veriore, Shtërpcë, Zveçan, Kllokot, Skenderaj, Leposaviq dhe Zubin Potok;
32. Të mbajnë evidencë zyrtare për trajtimin e perimetrave, zonave të mbrojtura, sipërfaqeve të mbrojtura dhe shenjëzimin e aseteve të trashëgimisë kulturore komunat: Gjilan, Vushtrri, Gjakovë, Novobërdë, Shtime, Obiliq, Ranillug, Mamushë, Prizren, Podujevë, Rahovec, Shtërpcë, Mitrovicë Veriore, Gllogoc, Junik, Kaçanik, Kllokot, Skenderaj, Leposaviq;
33. Të kompletohet struktura e qendrave One-Stop-Shop duke shtrirë rrjetin e tyre edhe në komunat: Mamushë, Ranillug, Prishtinë Partesh, Junik, Mitrovicë Veriore, Zveçan, Kllokot, Leposaviq, Zubin Potok;
34. Të miratohet Plani i Veprimit për implementimin e rekomandimeve të auditorit në komunat: Mamushë, Ranillug, Rahovec, Mitrovica Veriore, Zubin Potok dhe Partesh;
35. Të formohen qendrat trajnuese të bujqve në komunat: Partesh, Mitrovica Veriore, Kllokot, Zveçan, Leposaviq, Zubin Potok;
36. Të hartohet Plani për energji efiçiente në komunat: Shtime, Ranillug, Prishtinë, Pejë, Dragash, Kllokot, Mitrovica Veriore, Graçanicë, Leposaviq;
37. Të mbahen trajnime në fushën e efiçiencës nga komunat: Malishevë, Gjakovë, Prishtinë, Shtërpcë, Hani i Elezit, Mitrovica Veriore, Leposaviq, Zubin Potok;
38. Të caktohet zyrtari për mbrojte nga diskriminimi në komunat: Novobërdë, Mamushë, Prishtinë, Podujevë, Fushë Kosovë, Kamenicë, Partesh, Deçan, Pejë, Rahovec, Mitrovicë Veriore, Zveçan, Kllokot, Skenderaj, Leposaviq;
39. Të themelohen Komitetet Konsultative për Mbrojtjen e personave me aftësi të veçanta në komunat: Shtime, Mamushë, Ranillug, Gjakovë, Novobërdë, Lipjan, Obiliq, Istog, Hani i Elezit, Partesh, Prizren, Podujeve, Fushë Kosovë, Kamenicë, Kaçanik, Mitrovicë Veriore, Gllogoc, Dragash, Deçan, Klinë, Rahovec, Shtërpcë, Kllokot, Leposaviq;
40. Të funksionalizohen zyrat për ndihmë juridike falas në komunat: Ferizaj, Shtime, Vushtrri, Mamushë, Ranillug, Gjilan, Novobërdë, Malishevë, Lipjan, Obiliq, Hani i Elezit, Viti, Prishtinë, Podujevë, Fushë Kosovë, Mitrovicë, Kamenicë, Graçanicë, Kaçanik, Dragash, Deçan, Klinë, Rahovec, Shtërpcë, Zveçan, Kllokot, Skenderaj, Leposaviq, Zubin Potok;
41. Të caktohet zyrtari për mbrojtjen e të dhënave personale në komunat: Mamushë, Novobërdë, Malishevë, Ranillug, Prishtinë, Gllogoc, Kaçanik, Deçan, Klinë, Rahovec, Mitrovicë Veriore, Leposaviq, Zubin Potok;
42. Të përfundohet procesi i digjitalizimit të librave të gjendjes civile të kthyer nga Serbia në komunat: Malishevë, Ranillug, Partesh, Istog, Hani i Elezit, Prishtinë, Podujevë, Junik, Shtërpcë, Rahovec, Skenderaj, Mitrovicë Veriore, Zveçan, Kllokot, Pejë, Leposaviq;
43. Të caktohen zyrtarët në Zyrat Komunale për Komunitete dhe Kthim ne komunat: Mamushë dhe Mitrovicë e Veriut;
44. Komunat: Mamushë, Ranillug, Novobërdë, Lipjan, Partesh, Mitrovicë, Junik, Graçanicë, Deçan, Dragash, Mitrovicë Veriore, Gllogoc, Zveçan, Kllokot, Shtërpcë, Leposaviq, Zubin Potok ta kenë prioritet mbështetjen e të rinjve përmes programeve të financimit;
45. Të hartohet Plani lokal për menaxhimin e mbeturinave në komunat: Mamushë, Malishevë, Kamenicë, Mitrovica Veriore, Shtërpcë, Leposaviq;
46. Të ndërmarrin fushata vetdijësuese lidhur me mbrojtjen e ambientit komunat: Gjilan, Lipjan, Novobërdë, Mamushë, Deçan, Rahovec, Pejë, Podujevë, Shtërpcë, Viti, Kllokot, Mitrovica Veriore, Leposaviq.

**Botues**

Ministria e Administrimit të Pushtetit Lokal

Ministria e Administrimit të Pushtetit Lokal

http://mapl.rks-gov.net/

*Adresa Ish ndërtesa e Rilindjes Katet: 10, 11, 12 dhe 13 Prishtinë, Republika e Kosovës +381 (0) 200 35 630 (centrala)*

1. Kryetarët e komunave Gjakovë, Leposaviq, Zubin Potok, Graçanicë dhe Mitrovicë Veriore kanë raportuar nga 1 herë në kuvendet e tyre gjatë vitit, ndërsa Kryetari i Komunës së Mamushës nuk ka raportuar asnjë herë, duke mos përmbushur obligimin ligjor. [↑](#footnote-ref-1)
2. Prishtinë, Vushtrri, Malishevë, Dragash, Deçan (2 akte) [↑](#footnote-ref-2)
3. Nuk janë ofruar informatat nga 8 komuna: Mamushë, Mitrovicë Veriore, Podujevë, Shtërpcë, Pejë, Mamushë, Zubin Potok, Ranillug [↑](#footnote-ref-3)
4. Nuk kanë ofruar të dhëna komunat: Mamushë, Ranillug, Pejë, Mitrovicë Veriore, Shtërpcë dhe Zubin Potok. [↑](#footnote-ref-4)
5. Suharekë, Zubin Potok [↑](#footnote-ref-5)
6. Ferizaj, Gjilan, Fushë Kosovë, Skenderaj, Shtime, Zveçan [↑](#footnote-ref-6)
7. Ligji nr.03 L-040 për Vetëqeverisje Lokale, neni 43.2. [↑](#footnote-ref-7)
8. Procedimi në Qeveri i këtyre kërkesave është bërë konform Ligjit Nr.04/L-144 për Dhënien në Shfrytëzim dhe Këmbimin e Pronës së Paluajtshme të Komunës, respektivisht nenit 12. Në këtë proces, Qeveria aprovuar 26 kërkesa të komunave, të cilat janë bartur për vlerësim në Agjencinë Kosovare të Privatizimit. Pas dërgimit të kërkesës për qartësim në Gjykatën Kushtetuese nga ana e Presidentit, Qeveria e Republikës së Kosovës ka nxjerrë Vendim për pezullimin e procedurave të bartjes së pronave së AKP-së në komuna. Lidhur me këtë, MAPL ka njoftuar komunat për vendimin e qeverisë dhe pezullimin e procedurave të kthimit të pronave të AKP-së. Sipas kërkesës së Qeverisë, MAPL ka dhënë komentet për Gjykatën Kushtetuese lidhur me kërkesën e Presidentit të Republikës së Kosovës, Nr.KO181/18, duke dhënë argumentet se veprimet e Qeverisë ndaj kërkesave të komunave për këtë çështje kanë qenë në pajtim me legjislacionin në fuqi. [↑](#footnote-ref-8)
9. RKS, Kuvendi, LVL, Kreu X, Nenet 75 dhe 76 [↑](#footnote-ref-9)
10. Prishtinë, Vushtrri, Malishevë, Dragash, Deçan (2 akte) [↑](#footnote-ref-10)
11. Nuk janë ofruar informatat nga 8 komuna: Mamushë, Mitrovicë Veriore, Podujevë, Shtërpcë, Pejë, Mamushë, Zubin Potok, Ranillug [↑](#footnote-ref-11)
12. Nuk kanë ofruar të dhëna komunat: Mamushë, Ranillug, Pejë, Mitrovicë Veriore, Shtërpcë dhe Zubin Potok. [↑](#footnote-ref-12)
13. Suharekë, Zubin Potok [↑](#footnote-ref-13)
14. Ferizaj, Gjilan, Fushë Kosovë, Skenderaj, Shtime, Zveçan [↑](#footnote-ref-14)